Tiada lagi PKP, kawalan lebih ketat di sempadan negara – Hishamuddin

KUALA LUMPUR, 11 Jan – Kerajaan tidak akan melaksanakan semula Perintah Kawalan Pergerakan (PKP) namun kawalan lebih ketat akan dilaksanakan di pintu masuk dan keluar negara, dalam usaha mengekang pandemik COVID-19.

Menteri Kanan Pertahanan Datuk Seri Hishammuddin Tun Hussein berkata mengambil kira perkembangan jangkitan varian Omicron, langkah kawalan tersebut perlu ditambah baik termasuk menyenaraikan lebih banyak negara berisiko tinggi.

“Setakat ini sebanyak 245 kes Omicron telah disahkan di Malaysia. Sebahagian besar kes jangkitan di negara kita ini masih lagi berpunca daripada kepulangan pengembara dari luar negara.

“Kita akan ambil langkah kawalan lebih ketat, tetapi PKP secara besar-besaran tidak akan dilaksanakan semula,” katanya pada sidang media selepas mesyuarat kuatert menteri COVID-19 di sini hari ini.

Turut hadir pada mesyuarat itu ialah Menteri Kesihatan Khairy Jamaluddin, Menteri Pengangkutan Datuk Seri Wee Ka Siong dan Menteri Perpaduan Negara Datuk Halimah Mohamed Saddique.

Katanya kerajaan juga memantau rapat status semasa pelaksanaan ‘Vaccinated Travel Line’ (VTL) dengan melihat ruang dan peluang untuk melaksanakannya dengan beberapa negara lagi termasuk Indonesia dan Thailand.

Sementara itu, berkenaan prosedur operasi standard (SOP) sambutan Thaipusam dan Tahun Baharu Cina, Hishammuddin berkata pihak berkepentingan bersama Kementerian Kesihatan Malaysia (KKM) sedang membuat penelitian peringkat akhir SOP dua sambutan itu.


AlifD wakili MU ke eMFL

ALIF Dani Noor Badarrudin atau lebih dikenali sebagai AlifD bakal membawa nama Melaka United (MU) dalam kejohanan Sukan Elektronik Liga Malaysia (eMFL) yang bermula esok (1 Julai).

Menurut satu kenyataan Persatuan Bola Sepak Melaka United (MUSA), pemilihan AlifD bertepatan memandangkan dia merupakan seorang pemain berpengalaman dalam FIFA eSports di negara ini.

“AlifD mula bermain permainan elektronik FIFA secara kompetitif sejak berusia 14 tahun dan pengalamannya selama beberapa tahun dalam sukan ini telah menjadikannya sebagai antara pemain yang memiliki taktikal dan teknikal terbaik di negara ini.

“AlifD bukan nama asing setelah berjaya melakar nama dalam beberapa kejohanan FIFA utama di dalam dan luar negara dan bertekad mencapai kejayaan yang lebih besar sebagai atlet esport FIFA,” kata kenyataan tersebut.

Untuk rekod eMFL yang bermula 1 hingga 10 Julai ini merupakan kejohanan e-sukan anjuran Liga Bola Sepak Malaysia (MFL) dalam usaha merancakkan kembali musim Liga Malaysia yang sebelum ini tergendala akibat penularan pandemik Covid-19.

Musim 2020 ini, eMFL menampilkan kelainan dengan menyaksikan format liga timbal balik (home/away) di samping kesemua pemain bakal bertemu antara satu sama lain bagi melengkapkan 22 perlawanan liga setiap pemain.

Para penyokong boleh menonton perlawanan -perlawanan eMFL yang akan bersiaran langsung di laman Facebook eMFL di pautan https://www.facebook.com/eMFLmy/ bermula pada jam 8.45 malam pada setiap hari perlawanan.


Insiden bot pelancong berlanggar bawa muatan berlebihan – Jabatan Laut

KUALA TERENGGANU 1 Feb – Bot pelancong yang berlanggar dengan sebuah bot nelayan di muara Sungai Besut di Jeti Pelancongan Kuala Besut petang semalam membawa penumpang melebihi muatan dibenarkan.

Katanya, siasatan awal mendapati bot berkenaan yang membawa muatan terdiri daripada 15 dewasa, 13 kanak-kanak dan seorang bayi serta dua kru dalam perjalanan dari Pulau Perhentian ke jeti Kuala Besut.

Mengulas lanjut, kenyataan itu berkata akibat pelanggaran itu, semua penumpang termasuk kru bot pelancong dan bot nelayan jatuh ke dalam air sebelum diselamatkan anggota Polis Diraja Malaysia (PDRM), Jabatan Bomba dan Penyelamat Malaysia (JBPM) dan Angkatan Pertahanan Awam (APM) serta orang awam.

“Susulan kemalangan itu, seramai 22 orang dibawa ke Klinik Kuala Besut untuk rawatan susulan manakala 11 lagi iaitu dua kritikal, lapan lagi separa kritikal dan seorang cedera ringan dirujuk ke Hospital Besut untuk menerima rawatan,” katanya.

Katanya, siasatan awal mendapati penumpang dilaporkan menaiki bot di jeti pendaratan persendirian yang tidak sah, bukan dibawah seliaan JLM, oleh itu, tiada kawalan daripada JLM.

“Siasatan lanjut turut mendapati nakhoda bot yang didaftarkan di lesen adalah berbeza dengan nakhoda semasa kejadian dan lesen bot tersebut dilaporkan telah tamat tempoh pada 10 Jun 2021.

“Antara jeti persendirian tidak sah yang sering digunakan pelancong untuk ke Pulau Perhentian dan Pulau Redang adalah seperti di tepi pesisir pantai Tebing Pagar, Bukit Kluang, Pulau Rhu dan Sungai Kampung Raja,” katanya.

Menurut kenyataan itu, Jeti Penumpang JLM masih ditutup susulan fasa Monsum Timur Laut 2021/2022 yang bermula 3 Nov dan dijangka berterusan sehingga Mac selain angin kencang dan laut bergelora berisiko mengancam operasi bot di laut.

“Orang ramai yang ingin ke pulau-pulau peranginan dinasihati agar untuk menggunakan jeti yang sah sahaja iaitu di Jeti Penumpang JLM dan memakai jaket keselamatan.

“Pengusaha bot juga diingatkan tidak membawa lebih muatan atau penumpang serta memastikan lesen bot dan lesen nakhoda masih sah laku,” katanya.


Fokus stabil urus tadbir negara dan perangi COVID-19

ALOR GAJAH 9 Jan. – Desakan segelintir pemimpin politik yang mahu Pilihan Raya Umum Ke-15 (PRU-15) diadakan segera dilihat menaikkan kembali suhu politik di negara ini.

Ahli Majlis Pimpinan Tertinggi (MPT) Bersatu, Datuk Seri Mohd. Redzuan Md. Yusof berpendapat, sewajarnya isu pilihan raya tidak sepatutnya dibahaskan di saat rakyat bergelut dalam memerangi pandemik COVID-19 dan bencana lain.

Sebaliknya, beliau menekankan sepatutnya pada waktu ini, barisan kepimpinan politik dan negara harus bersama-sama untuk memikirkan formula menstabilkan urus tadbir negara di kala mengharungi pandemik yang melanda global.

“Pemimpin perlu menstabilkan urus tadbir negara khususnya dalam memerangi COVID-19 dan bencana banjir dan bukannya berbahas untuk mengadakan pilihan raya,” katanya pada sidang akhbar selepas Majlis Khatan Perdana 5.0 di Anggerik Malaysia, Kelemak, di sini, hari ini.

Mengulas lanjut beliau berkata, sekiranya pilihan raya terus dipolitikkan, negara ini akan terus tersekat pada kedudukan semasa dan tidak akan maju.

“Kalau mereka politikkan hal ini (pilihan raya), susahlah negara nak maju ke hadapan sebab kita sudah nampak pada hari ini orang (rakyat) melihat di sekeliling kita,” katanya.


CUEPACS mohon kerajaan senaraikan COVID-19 sebagai penyakit berjangkit

KUALA LUMPUR, 7 Mac – Kerajaan diminta mempertimbangkan untuk menyenaraikan COVID-19 sebagai penyakit berjangkit dalam Pekeliling Perkhidmatan bagi melayakkan ibu bapa yang menjaga anak dijangkiti wabak tersebut menggunakan kemudahan cuti kuarantin bagi menguruskan anak mereka.

Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat berkata langkah itu, bagi membolehkan ibu bapa khususnya yang menjadi kontak rapat tanpa gejala dan telah menerima dos penggalak mendapat kemudahan lima hari cuti kuarantin tersebut.

Ini kerana, mengikut prosedur operasi standard (SOP) Kementerian Kesihatan (KKM), individu dalam kategori itu tidak perlu menjalani kuarantin manakala berdasarkan Pekeliling Perkhidmatan Bilangan 11 Tahun 2016, kemudahan cuti kuarantin ini hanya diberikan kepada ibu bapa yang anak mereka dijangkiti penyakit berjangkit antaranya penyakit tangan, kaki dan mulut; demam denggi; cacar air (chickenpox) dan malaria, tidak termasuk COVID-19.

“Dalam hal ini, mereka tidak boleh hantar anak ke pengasuh, ini menjadi kesukaran untuk menguruskan anak-anak mereka jadi, Cuepacs minta agar cuti kuarantin ini diberikan kepada salah seorang sama ada ibu atau bapa untuk jaga anak mereka sehingga sihat sepenuhnya.

“Kalau tidak diberikan cuti kuarantin ini, ketua perkhidmatan atau ketua jabatan boleh mempertimbangkan untuk memberi kemudahan bekerja dari rumah dan kembali bertugas lima hari kemudiannya,” katanya ketika dihubungi Bernama baru-baru ini.

Beliau berkata Cuepacs mengambil maklum kepentingan penjawat awam untuk terus berada di lapangan atau pejabat kerana situasi ketika ini menuntut mereka sebagai pelaksana untuk bertugas bagi memastikan sistem penyampaian kerajaan dapat dilaksanakan sebaik mungkin.

“Jadi ketua-ketua perkhidmatan perlu bijak mengurus dalam memastikan sistem penyampaian kerajaan tidak terjejas oleh kerana jangkitan masih berlaku tetapi dalam masa yang sama sistem penyampaian tidak boleh terhenti begitu sahaja,” katanya.

Sementara itu, Presiden Kongres Kesatuan Sekerja Malaysia (MTUC) Datuk Abdul Halim Mansor meminta kerajaan ketika mengumumkan sesuatu SOP perlu lebih jelas bagi memastikan majikan tidak mengambil kesempatan atas permasalahan berkaitan COVID-19 yang menimpa pekerja mereka.

Beliau berkata berdasarkan Akta Kerja 1955 tidak menyatakan secara jelas bahawa kontak rapat layak mendapat cuti sakit bergaji sebaliknya hanya dinyatakan secara am bahawa mereka yang perlu menjalani kuarantin COVID-19, layak mendapat cuti sakit bergaji.

“Apabila perkara ini tidak jelas, majikan mengambil peluang sekali gus menggunakan apa yang ada dalam undang-undang atau persetujuan perjanjian antara syarikat dan pekerja…dan di sinilah kita dengar ada majikan tidak bayar gaji, menolak cuti tahunan bagi kontak rapat jika tidak hadir bekerja dan sebagainya.

“Jadi kerajaan kena jelaskan bahawa ibu bapa yang menjadi kontak rapat, tidak bergejala dan telah menerima dos penggalak layak menerima cuti berbayar khususnya kontak rapat kepada anak-anak yang masih kecil,” katanya.

Beliau menegaskan berdasarkan Akta Kerja 1955, cuti tahunan bukan untuk kegunaan syarikat sebaliknya cuti tambahan kepada pekerja untuk menggunakannya bagi tujuan peribadi dan bukannya berkaitan dengan masalah kesihatan.

“Seseorang pekerja berkhidmat dengan majikan yang sepatutnya menjadi modal insan yang dibangunkan untuk terus memajukan syarikat tetapi apabila ditimpa musibah seperti ini mereka (majikan) mengabaikan kebajikan pekerja…tak kanlah mereka sampai sanggup tengok pekerja tidak makan bila tiada gaji,” katanya.

Beliau juga memohon kerajaan agar mengkaji semula SOP kontak rapat tanpa gejala yang telah menerima dos penggalak tidak perlu lagi menjalani kuarantin kerana hakikatnya kontak rapat itu kekal mempunyai risiko yang tinggi untuk menyebabkan jangkitan kepada orang lain sekiranya mereka bebas bergerak.

Pada 24 Feb lepas, Menteri Kesihatan Khairy Jamaluddin mengumumkan individu berumur 18 tahun ke atas yang menjadi kontak rapat kepada kes positif COVID-19 yang menerima dos penggalak dan tidak bergejala pada hari pertama, tidak perlu menjalani kuarantin bermula 1 Mac 2022. – BERNAMA


Pengecualian bayaran fi lesen pengusaha pelancongan, pemandu pelancong dilanjutkan – MOTAC

PUTRAJAYA 31 Dis – Kementerian Pelancongan, Seni dan Budaya Malaysia (MOTAC), hari ini mengumumkan pelanjutan pengcualian pembayaran fi lesen membabitkan pengusaha pelancongan dan pemandu pelancong.

MOTAC dalam satu kenyataan berkata, langkah itu di ambil atas dasar prihatin terhadap cabaran yang dihadapi penggiat pelancongan susulan impak pandemik COVID-19.

Antara inisiatif yang dijalankan MOTAC bagi membantu penggiat yang terkesan ialah seperti melanjutkan pengecualian fi pembaharuan lesen dan lesen-lesen tambahan bagi pengusaha pelancongan dan pemandu pelancong yang memohon pembaharuan lesen bermula dari 1 Jan hingga 30 Jun 2022.

Selain itu, fi pembaharuan lesen dan lesen-lesen tambahan bagi pengusaha pelancongan dan pemandu pelancong yang belum mendapat kelulusan pembaharuan lesen disebabkan oleh Pelan Pemulihan Negara (PPN) juga akan dikecualikan.

“MOTAC berharap pengusaha pelancongan dan pemandu pelancong yang layak mengambil peluang ini untuk membuat permohonan pembaharuan lesen dalam tempoh yang ditetapkan mengikut tarikh tamat lesen masing-masing bagi memastikan pengecualian ini dapat dinikmati.

“Pihak Kementerian turut menyeru semua pengusaha pelancongan dan pemandu pelancong yang terlibat untuk membuat pembaharuan lesen dalam tempoh yang ditetapkan bagi memastikan pematuhan kepada perundangan sedia ada,” kata kenyataan itu.


Taman Tema Genting Skyworlds mula dibuka pada 8 Feb ini

KUALA LUMPUR, 31 Jan – Taman Tema Genting SkyWorlds, taman tema yang paling dinantikan di Asia Tenggara, akan mula dibuka kepada orang ramai pada 8 Feb, 2022.

Sebagai sebahagian daripada pembukaan awal, Genting SkyWorlds menawarkan diskaun 20 peratus daripada kadar yang disiarkan untuk tempahan mulai 8 Feb hingga 31 Mac, 2022.

Dalam kenyataan pada Isnin, Ketua Operasi dan Strategi Perniagaan Genting Malaysia Bhd, Lee Thiam Kit berkata taman tema yang dibina dengan pelaburan lebih US$800 juta (US$1=RM4.18) itu adalah pencetus perubahan bagi taman tarikan bertema, yang akan meletakkan Malaysia dan Pahang dalam peta pelancongan dunia.

Selepas membeli tiket secara dalam talian, pelanggan digalakkan memuat turun aplikasi mudah alih Genting SkyWorlds Theme Park, yang boleh didapati secara percuma di Google Play, Apple App Store dan Huawei AppGallery.

Aplikasi tersebut bukan sahaja sebagai panduan komprehensif untuk Genting SkyWorlds, dengan maklumat masa sebenar, malah membolehkan pelanggan melayari dan menikmati pengalaman di taman itu secara maya sebelum tiba secara fizikal.

Ia akan memberi idea kepada pelanggan mengenal aktiviti yang akan dilakukan, destinasi yang ingin dituju serta cara untuk sampai ke taman tema ini.

Antara ciri lain ialah pelanggan boleh menyemak masa menunggu untuk menikmati tarikan dan pertunjukan; menerima tawaran promosi dan baucar diskaun; mengetahui tempat makan, beli-belah, permainan dan perkhidmatan Photo Plus yang canggih.

Sementara itu, Naib Presiden dan Ketua Operasi Taman Tema Resort World Genting, Greg Pearn berkata aplikasi itu, yang pertama bagi rantau Asia Tenggara, turut disepadukan dengan teknologi ‘Baris Giliran Maya’ (VQ) bagi taman itu.

VQ merupakan ciri pintar yang akan mengurangkan masa menunggu dalam barisan fizikal, sekali gus memberi lebih banyak kebebasan kepada pelanggan untuk melakukan apa yang diinginkan dan pada waktu yang mereka pilih.

VQ juga membolehkan pelanggan mewujudkan kumpulan untuk ramai pemegang tiket, melihat jadual acara kunjungan yang disyorkan berdasarkan keutamaan peribadi, dan menerima makluman pada masa sebenar bagi tempahan tarikan, ketersediaan dan hiburan yang mesti dilihat.

“Pembukaan taman tema semasa pandemik adalah satu cabaran, dan walaupun setiap usaha telah dilakukan untuk memastikan tawaran penuh kami tersedia, pilihan tarikan yang kecil memerlukan sedikit masa untuk disiapkan, yang pasukan kami sedang berusaha untuk merealisasikannya,” katanya.

Menurut Genting Malaysia, semasa tempoh pembukaan awal taman tema itu, akses VQ dan Photo Plus akan tersedia secara percuma dengan pelanggan boleh memuat turun dan berkongsi kandungan foto digital tanpa had pada kadar diskaun menerusi laman web dan aplikasi mudah alih.- BERNAMA


Perak FC tewas 2-0 kepada Terengganu FC

IPOH 14 Mac. – Perak FC gagal merakamkan kemenangan kedua berturut-turut apabila tumpas 2-0 kepada Terengganu FC dalam aksi Liga Super di Stadium Perak, malam tadi.

Pasukan pelawat nyaris mendahului pada minit kedua, namun tolakan yang dilakukan penyerang import dari Ghana, Jordan Mintah berjaya dikeluarkan dari garisan gol oleh pemain pertahanan Perak, Shakir Hamzah.

Berselang seminit, Mintah sekali lagi cuba memecah kebuntuan namun tandukannya hasil hantaran silang rakan sepasukan, Makan Konate sedikit tinggi melewati palang gol Perak.

Skuad The Bos Gaurus cuba untuk mengimbangi asakan lawan tetapi tandukan yang dilakukan pemain import dari Brazil, Leandro Dos Santos yang berpunca daripada sepakan sudut Mohd Raifiuddin Rodin sedikit melewati palang gol Terengganu.

Terengganu akhirnya berjaya memecah kebuntuan pada minit ke-24, apabila rembatan kencang bekas pemain kebangsaan Mohd Faisal Abdul Halim dari dalam kotak penalti gagal diselamatkan penjaga gol Perak, Mohd Hafizul Hakim.

Pasukan tuan rumah sekali lagi cuba menyamakan kedudukan, namun ‘first timer’ yang dilakukan pemain import, Raianderson dari dalam kotak penalti lawan pada minit ke-42 melewati palang gol meskipun penjaga gol lawan, Muhammad Rahadiazli Rahalim sudah tertewas.

Bersambung aksi babak kedua, Perak melakukan serangan bertali arus dan pada minit ke-76, rembatan kencang yang dilakukan penyerang naturalisasi, Guilherme De Paula di penjuru kiri kotak penalti gawang Terengganu berjaya di tepis keluar oleh Muhammad Rahadiazli.

De Paula sekali lagi kecewa pada minit ke-86, apabila lambungan yang dilakukan dari dalam kotak penalti sekadar singgah ke palang gol lawan.

Tersentak dengan serangan bertali arus itu, pasukan pelawat memperkemaskan jentera serangan dan akhirnya pada minit ke-90, pemain import dari Ivory Coast, Dechi Marcel berjaya menggandakan jaringan menerusi satu percubaan lencong dari luar kotak penalti tuan rumah.


Agong isytihar darurat di Parlimen Batu Sapi

KUALA LUMPUR 18 Nov. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini mengisytiharkan Proklamasi Darurat di Parlimen Batu Sapi, sekali gus membatalkan pilihan raya kecil kerusi itu.

Proklamasi darurat berdasarkan Fasal (1) Perkara 150 Perlembagaan Persekutuan dilakukan selepas memperhalusi penjelasan Perdana Menteri Tan Sri Muhyiddin Yassin yang mempersembahkan nasihat beliau susulan keputusan mesyuarat Jemaah Menteri berhubung perkara itu.

“Dengan pengisytiharan ini juga apa-apa prosiding yang telah bermula bagi maksud perjalanan PRK bagi P.185 Batu Sapi tidak akan diteruskan dengan tujuan mengekang dan menghalang daripada berlakunya gelombang keempat penularan wabak COVID-19 dan satu tarikh yang lain akan ditetapkan untuk PRK tersebut.

“Maka dengan itu, Seri Paduka Baginda telah memberi perkenan supaya Pengisytiharan Proklamasi Darurat bagi P.185 Batu Sapi, Sabah dilaksanakan sebagai langkah proaktif untuk membendung gejala wabak COVID-19,” demikian menurut kenyataan Istana Negara hari ini.


Suami, isteri maut, anak cedera kemalangan di Baling

ALOR SETAR, 1 April – Pasangan suami isteri maut manakala anak lelaki mereka yang berusia dua tahun cedera selepas van yang dinaiki mereka terlibat dalam kemalangan di Kilometer 41.02 Jalan Baru Kulim-Baling, dekat Baling, malam tadi.

Ketua Polis Daerah Baling Supt Shamsudin Mamat berkata dalam kejadian kira-kira pukul 10.15 malam itu, Saiful Azmi Mohd Razali, 35, maut di tempat kejadian manakala isterinya Sailulhayati Mat Isa, 36, meninggal dunia ketika menerima rawatan di Unit Kecemasan Hospital Kulim.

Katanya, anak pasangan itu, Amar Rizqi yang duduk di bahagian belakang penumpang mengalami kecederaan di kepala serta kulit tangan kirinya terbakar telah dibawa ke hospital yang sama untuk rawatan lanjut.

“Hasil siasatan mendapati van jenis Nissan yang dinaiki tiga beranak itu dalam perjalanan dari arah Baling menghala ke Kulim sebelum dipercayai hilang kawalan dan melanggar tembok jambatan di bahagian kiri jalan.

“Perlanggaran itu telah menyebabkan van berpusing dan sebuah pacuan empat roda jenis Isuzu dipandu seorang guru lelaki yang berada di belakang van tersebut tidak sempat mengelak lalu melanggar bahagian depan van berkenaan,” katanya dalam kenyataan di sini, hari ini.

Shamsudin berkata kemalangan itu menyebabkan pasangan suami isteri berkenaan meninggal dunia akibat kecederaan parah manakala pemandu pacuan empat roda yang mengalami kecederaan telah dibawa ke Hospital Kulim.

“Mayat pasangan suami isteri yang berada di Unit Forensik Hospital Kulim akan menjalani proses bedah siasat pagi ini dan kes disiasat di bawah Seksyen 41(1) Akta Pengangkutan Jalan 1987,” katanya.


Parlimen cukup kelengkapan, bersedia bersidang secara hibrid

KUALA LUMPUR 24 Jun – Parlimen mempunyai kelengkapan yang mencukupi untuk melaksanakan persidangan Dewan Rakyat secara hibrid pada bila-bila masa, jika diperlukan.

Timbalan Yang Dipertua Dewan Rakyat Datuk Mohd Rashid Hasnon berkata, pihak Parlimen juga dalam proses perolehan untuk menambah bahagian teknikal lain yang diperlukan.

“Sudah pasti cukup bersedia dan kelengkapan yang ada adalah mencukupi, kita sedang melakukan penambahan bagi melaksanakannya (persidangan secara hibrid),” katanya kepada Bernama di sini.

Beliau berkata, sehingga kini belum ada tarikh tertentu untuk Dewan Rakyat bersidang dan ia akan mengikut Peraturan Mesyuarat, yang menetapkan keperluan memberi notis 28 hari sebelum persidangan bermula.

Beliau berkata, pelaksanaan persidangan Parlimen secara hibrid adalah norma baharu dan tidak mustahil serta akan menjadi sejarah kepada Malaysia, ketika berdepan pandemik COVID-19.

Mohd Rashid berkata, sekiranya berlaku persidangan Dewan Rakyat secara hibrid, terdapat beberapa peraturan Majlis Mesyuarat Dewan Rakyat yang perlu dipinda, contohnya proses undian, dan semua pindaan yang diperlukan akan dimasukkan sebagai satu Senarai Tambahan (Addendum) kepada Peraturan Mesyuarat sedia ada.

“Pada 62(5) ada disebut Ahli-ahli yang tidak hadir di dalam sesuatu Majlis Parlimen tidaklah dibenarkan mengundi. Tetapi ia dibaca juga pada 62(1) iaitu tertakluk kepada peruntukan Perlembagaan ini dan peruntukan undang-undang persekutuan, setiap Majlis Parlimen hendaklah mengawal selia tatacaranya sendiri,” katanya.

Ditanya bilangan Ahli Parlimen yang perlu hadir secara bersemuka di Dewan Rakyat sekiranya pindaan dilakukan, Mohd Rashid berkata bilangan minimum untuk cukup korum bersidang ialah 26 Ahli Majlis Mesyuarat Dewan Rakyat.

Sebelum ini, Dewan Rakyat (dengan petua Speaker) pernah membuat ketetapan sehingga 80 maksimum (keberadaan di dalam Dewan Rakyat) tetapi jumlah sebenar dan kaedah masih diperhalusi di peringkat akhir.


Polis cari saksi kemalangan maut di NKVE

SHAH ALAM, 11 Jun – Polis meminta orang awam yang mempunyai maklumat insiden kemalangan yang menyebabkan empat maut di susur keluar arah Subang menghala Kelana Jaya di Lebuh Raya Baru Lembah Klang (NKVE) awal pagi tadi, agar tampil membantu siasatan.

Ketua Polis Daerah Shah Alam ACP Mohd Iqbal Ibrahim berkata mereka boleh menghubungi Pegawai Penyiasat Bahagian Siasatan dan Penguatkuasaan Trafik Ibu Pejabat Polis Daerah Shah Alam Inspektor Muhammad Hanif Sukri di talian 014-8066744.

“Kesemua mayat dibawa ke Hospital Shah Alam untuk bedah siasat. Siasatan lanjut masih dijalankan untuk mengenal pasti punca dan sebab kematian. Kes disiasat di bawah Seksyen 41 Akta Pengangkutan Jalan 1987,” katanya dalam kenyataan.

Media pagi tadi melaporkan empat termasuk dua wanita maut manakala seorang lelaki cedera parah dalam kemalangan membabitkan dua kereta di susur keluar arah Subang menghala Kelana Jaya di Lebuh NKVE, awal pagi tadi.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata bertindak atas panggilan yang terima pada pukul 4.11 pagi tadi, pihaknya mengenal pasti mangsa yang maut sebagai P. Puvaaneshwaran, 28; Lai Mun Fai, 28; Eng Siew Hooi, 31 dan Leong i Man Yuen, 27 manakala mangsa yang parah dikenali sebagai Heng Chan Yee, 28. – BERNAMA


i-MILIKI tawar pengecualian duti setem bagi pembelian rumah pertama – PM Ismail Sabri

KUALA LUMPUR, 15 Julai – Perdana Menteri Datuk Seri Ismail Sabri Yaakob hari ini mengumumkan pengecualian duti setem 100 peratus bagi pemilikan rumah pertama berharga RM500,000 dan ke bawah menerusi inisiatif Pemilikan Perumahan Keluarga Malaysia (i-MILIKI) mulai 1 Jun 2022 hingga Disember 2023.

Ismail Sabri berkata meskipun pengecualian duti setem itu akan mengurangkan kutipan hasil kepada negara, namun beliau menegaskan bahawa tindakan itu merupakan komitmen kerajaan kepada Keluarga Malaysia.

Katanya kerajaan melakukan pelbagai cara untuk memudahkan pemilikan rumah kediaman dalam kalangan Keluarga Malaysia seperti pemberian insentif pengecualian cukai duti setem bagi perjanjian pindah milik harta tanah dan perjanjian pinjaman.

“Untuk rekod, Lembaga Hasil Dalam Negeri (LHDN) memaklumkan bahawa tuntutan pengecualian duti setem di bawah HOC adalah sebanyak RM957.8 juta. Malah, tuntutan pengecualian duti setem paling tinggi adalah bagi harga rumah RM500,000 dan ke bawah,” katanya semasa berucap pada pelancaran Home Ownership Programme (Program Pemilikan Kediaman) (HOPE) dan Karnival Jom Beli Rumah di Pusat Pameran Mid Valley di sini hari ini.

Ismail Sabri berkata inisiatif i-MILIKI melibatkan pemberian insentif pengecualian duti setem ke atas surat cara pindah milik dan perjanjian pinjaman bagi pembelian rumah pertama secara peringkat atau tier harga rumah.

Beliau berkata sebelum ini insentif berkenaan diperkenalkan sejak HOC yang dimulakan pada 2019 hingga 2021 dan masih diteruskan bagi pembelian rumah pertama bernilai sehingga RM500,000 sehingga 31 Disember 2025.

Menjadikan agenda perumahan sebagai satu prioriti dan tiada kompromi,  Ismail Sabri berkata kerajaan Keluarga Malaysia akan meneruskan program sedia ada untuk memastikan lebih ramai rakyat negara ini memiliki rumah terutama golongan B40.

Mengulas mengenai HOPE, beliau berkata ia bukan sahaja membantu mempromosi perumahan untuk segenap lapisan masyarakat tetapi juga bagi melihat ekosistem sektor perumahan secara holistik.

“Dalam hal ini, komitmen kerajaan untuk memastikan penyediaan kediaman yang mencukupi, berkualiti dan mampu dimiliki, haruslah didaya oleh semua pihak penyedia perumahan termasuklah pihak swasta.

“Bahkan dalam soal pemilikan rumah ini juga, ia harus didokong oleh ekosistem institusi kewangan yang lebih menyokong dan memudahkan urusan pemilikan,” katanya.

Justeru beliau berharap lebih banyak kediaman mampu milik dapat disediakan oleh pihak pemaju perumahan yang menepati had pendapatan Keluarga Malaysia berdasarkan lokaliti.

Ismail Sabri juga berkata lebih banyak program bersifat pendidikan seperti Kempen Bijak Beli Rumah dan Pemilikan Kediaman pada Usia Muda perlu diperhebatkan.

“Ini pastinya dapat membantu Keluarga Malaysia khususnya pembeli rumah pertama mendapat pengetahuan tentang pemilikan hartanah dan memudahkan mereka membeli kediaman idaman  mengikut kemampuan masing-masing,”katanya.


Selesaikan isu projek gajah putih sebelum TMM2024

BANDA HILIR 12 Mei – Kerajaan Negeri akan menyelesaikan isu projek gajah putih khususnya yang melibatkan lokasi tumpuan pelancong menjelang Tahun Melawat Melaka 2024 (TMM2024).

Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin berkata, antaranya yang akan diselesaikan segera adalah monorel di Stesen Tun Ali dan siar kaki di The Shore Shopping Gallery.

Katanya, tindakan penyelesaian yang bakal diambil nanti akan dibincangkan terlebih dahulu dalam Majlis Mesyuarat Kerajaan Negeri (MMKN) selepas dinilai oleh Pihak Berkuasa Tempatan (PBT) terbabit.

“Apa juga ‘outcome’ daripada penilaian nanti akan dibincangkan lebih lanjut dan ketika ini saya lebih memberi tumpuan kepada projek terbengkalai melibatkan kawasan-kawasan tumpuan pelancong,” katanya.

Beliau berkata demikian pada sidang media selepas menghadiri Majlis Anugerah Projek /Program Terbaik dan Kajian Penilaian Outcome Terbaik di sebuah hotel, di sini hari ini.

“Saya difahamkan isu monorel kini dalam peringkat penyelesaian di mahkamah, membabitkan syarikat yang menguruskan monorel berkenaan. Secara ‘details’ (butiran terpeinci) isu monorel ini saya belum terima, namun ia adalah projek di bawah PBT.


Kerajaan sambut baik hasrat Turkiye bangunkan vaksin di Malaysia

“Saya menyambut baik tawaran Presiden (Recep Tayyip) Erdogan untuk bekerjasama dalam pembangunan vaksin COVID-19, Turkovac buatan Turkiye. Saya akan meminta Kementerian Kesihatan untuk meneliti tawaran ini. Selaras dengan pelan hala tuju pembangunan vaksin negara yang telah saya lancarkan pada tahun lalu,” katanya pada sidang media bersama wartawan Malaysia pada akhir lawatan rasmi empat hari ke republik itu.

Selepas pertemuan dengan Ismail Sabri di sini pada Khamis, Erdogan berkata Turkiye berharap peningkatan hubungannya dengan Malaysia kepada perkongsian strategik yang menyeluruh akan terus memperkukuh kerjasama ekonomi dan komersial termasuk pembangunan vaksin.

Menurut Erdogan, antara pelan segera republik itu, yang menjadi negara kesembilan di dunia mampu menghasilkan sendiri vaksin COVID-19 tahun lepas, ialah melancarkan vaksin Turkovac di Malaysia.

Dalam pada itu, Majlis Pelancongan Penjagaan Kesihatan Malaysia (MHTC) telah menandatangani MoU bersama Aktuel Expo Healthcare International Fair Company bagi memperkasa Malaysia sebagai destinasi pelancongan kesihatan bertaraf dunia, kata Ismail Sabri.

Katanya, dengan kepakaran Malaysia dalam kesuburan in-vitro (IVF), kardiologi, onkologi, pergigian, pembedahan plastik dan beberapa bidang lain, Turkiye merupakan antara pasaran utama Malaysia.

Menteri Sains, Teknologi dan Inovasi, Datuk Seri Dr Adham Baba yang turut sama dalam lawatan itu berkata usaha itu akan membantu mempercepatkan lagi pembangunan vaksin buatan Malaysia.

“Ini merupakan satu usaha dan kolaborasi memungkinkan pihak kita dapat membangunkan vaksin dengan lebih pantas memandangkan pertukaran teknologi, perkongsian kepakaran, pembangunan dan penyelidikan sedang berlangsung,” tambah beliau.


Penjawat awam harus jadi pemudah cara kepada ekonomi negara – KSN

KUALA LUMPUR, 1 Mei – Ketua Setiausaha Negara Tan Sri Mohd Zuki Ali berharap penjawat awam dapat berfungsi sebagai pemudah cara kepada kitaran roda ekonomi negara yang semakin deras dan ligat susulan kedudukan negara kini dalam Fasa Peralihan ke Endemik.

Beliau berkata amalan nilai S.W.I.F.T iaitu “kepantasan, pengetahuan kelas antarabangsa, memberikan inspirasi, fleksibel dan berasaskan teknologi” mesti terus dilaksanakan dalam perancangan strategi dan pengoperasian tugasan di organisasi atau jabatan masing-masing.

“Malaysia kini berada di trajektori yang tepat untuk melangkah dengan lebih pantas dan megah di pentas dunia setelah lebih dua tahun bergelumang dengan pandemik COVID-19.

Ekonomi negara telah mencatatkan peningkatan yang positif sejak pembukaan semula ekonomi secara berperingkat yang dilaksanakan kerajaan, katanya dalam video yang dimuat naik di akaun Facebook beliau malam ini sempena sambutan Hari Pekerja esok yang bertemakan “Pekerja Tonggak Keluarga Malaysia Dalam Pemulihan Negara”.


Kali pertama lalui detik duka dilanda banjir

AYER LIMAU 7 Ogos – Pengalaman pertama rumah dilanda banjir membuatkan seorang ibu tunggal dan empat anaknya bermandi peluh membersihkan kediaman mereka.

Zurina Johor, 50, dan anak berusia antara 20 hingga 27 tahun tidak menyangka kegembiraan tinggal di kediaman sendiri bertukar pengalaman perit apabila rumah mereka di Kampung Ramuan Cina Besar, di sini dinaiki air setinggi kira-kira 0.38, pada 4 Ogos lalu.

Peniaga makanan dan minuman di pasar malam itu berkata, mereka sekeluarga berpindah dari rumah sewa di Alor Gajah ke kediaman baharu itu Februari lalu.

“Air naik dengan cepat berikutan hujan lebat mulai jam 5 pagi, mujur saya dan anak sempat alihkan barangan elektronik ke atas meja.


Saya dan isteri dijadikan sasaran propaganda politik – Najib

BANDARAYA MELAKA 19 Nov- Bekas Perdana Menteri, Datuk Seri Najib Tun Razak mempersoalkan mengapa beliau dan isteri dijadikan  sasaran utama propaganda pihak lawan pada Pilihan Raya Negeri (PRN) Melaka.

Katanya, serangan yang dibuat pihak tertentu terhadap beliau dan isterinya adalah perkara yang sama dilakukan pada Pilihan Raya Umum (PRU) ke-14 lalu.

Jelas Najib, meskipun dirinya bukan seorang calon mahupun pimpinan tertinggi UMNO atau Barisan Nasional (BN), namun beliau dan isteri,Datin Seri Rosmah Mansor terus dijadikan sasaran pembangkang di media sosial.

“Seperti yang saya jelaskan menerusi posting di Facebook saya semalam, saya perhatikan skrip lama untuk menghasut rakyat membenci saya digunakan sekali lagi, kali ini ketika PRN Melaka.

“Saya sekali lagi dijadikan sasaran utama propaganda pihak lawan, cerita permohonan saya diberi kediaman dibawah Akta Kerajaan yang saya buat pada 2018 selepas PRU 14 dikeluarkan menjelang hari mengundi PRN Melaka.

“Saya dan isteri juga dijadikan bahan Maharaja Lawak Mega, gambar edit isteri saya digunakan gambar Squid Game DAP dan banyak lagi,” katanya.

Soalnya, mengapa beliau yang diserang sedangkan beliau bukanlah calon dalam PRN Melaka dan adakah dengan berbuat demikian mampu membuat rakyat membencinya?

“(Adakah) ekonomi selepas PRU 14 lebih bagus? aset negara bertambah? dividen Tabung Simpanan menaik? kesejahteraan hidup rakyat selesa? negara lebih stabil? pasaran saham lebih baik? pelaburan asing meningkat? janji manifesto ditepati?,” katanya lagi.

“Tiba-tiba sahaja diberi nilai RM100 juta, sedangkan ianya tanah kerajaan sedia ada diberi kepada saya untuk saya pilih dibawah akta kerajaan, bukan suruh kerajaan belanja untuk beli tanah dan bagi kepada saya.

“Sedangkan saya bukan calon di Melaka atau jawatan tertinggi di UMNO. Muka saya tiada di poster di seluruh Negeri Melaka, kenapa pula yang kena mengena benci saya dalam PRN Melaka,” soal Najib lagi.


PPN Selangor pemegang saham nafas tertinggi

KUALA LUMPUR 24 Mac. – Pertubuhan Peladang Negeri (PPN) Selangor, menjadi pemegang saham terbesar dalam Pertubuhan Peladang Kebangsaan (Nafas) melibatkan nilai RM13.1 juta atau 20 peratus daripada jumlah keseluruhan nilai saham Nafas iaitu RM65.56 juta.

Pengerusi Ahli Jemaah Pengarah PPN Selangor Datuk Abd Rahman Bakri berkata, PPN Selangor mempunyai keahlian seramai 55,857 orang setakat 31 Disember 2020 yang terdiri daripada 14 Pertubuhan Peladang Kawasan (PPK), dengan jumlah keseluruhan saham yang dilaburkan RM3.79 juta.

“Daripada jumlah pelaburan ini, dividen yang diperolehi sehingga 31 Disember 2020 adalah berjumlah RM1.18 juta menjadikan jumlah pelaburan saham di Nafas sehingga 31 Disember 2020 berjumlah RM11.1 juta.

“Harapan saya dengan penambahan saham di Nafas ini mendapat pulangan pelaburan yang kekal positif dengan memberi pulangan yang lebih tinggi dan antara impaknya ialah memberi manfaat kepada seluruh ahli kami,” katanya.

Beliau berkata demikian pada Majlis Makan Malam Mesyuarat Ahli Jawatankuasa Pasukan Khas Benih Padi Sah dan Padi Asas serta Majlis Penyerahan Tambahan Saham PPN Selangor kepada Nafas di sini malam tadi.

Mesyuarat Ahli Jawatankuasa Pasukan Khas Benih Padi Sah dan Padi Asas yang diadakan buat julung kali itu berlangsung selama dua hari melibatkan pengerusi PPN bersama bahagian dan agensi berkaitan industri padi dari Kementerian Pertanian dan Industri Makanan, Lembaga Pertubuhan Peladang, Jabatan Pertanian serta Institut Penyelidikan dan Kemajuan Pertanian Malaysia (Mardi).

Ia antara lain bagi membincangkan hal berkaitan industri padi yang melibatkan kerjasama dalam memainkan peranan masing-masing bagi menambah baik serta meningkatkan hasil pengeluaran padi negara.


Jabatan Kesihatan siasat kes kematian bayi baru lahir di Likas

KOTA KINABALU, 22 Jun – Jabatan Kesihatan Negeri (JKN) Sabah sedang menyiasat kes kematian bayi baru lahir di Hospital Wanita dan Kanak-Kanak Sabah, Likas di sini pada Ahad lepas yang tular di media sosial.

Pengarah Kesihatan Negeri Sabah Datuk Dr Rose Nani Mudin dalam kenyataan hari ini berkata siasatan itu dijalankan secara terperinci dan telus oleh JKN Sabah.

Beliau berkata ibu kepada bayi berkenaan berada dalam keadaan stabil dan sedang diberi rawatan lanjut serta kaunseling oleh pihak hospital pada masa ini.

“Pihak JKN Sabah mengambil perhatian serius mengenai kejadian ini dan sedang menjalankan siasatan terhadap semua maklum balas yang diterima bagi tujuan menambah baik mutu perkhidmatan kami,” katanya.

Semalam, tular di media sosial dakwaan seorang wanita yang merupakan anggota keluarga kepada ibu dan bayi berkenaan menuntut siasatan dilakukan bagi mengetahui sama ada terdapat unsur kecuaian dalam kejadian tersebut.


Virna Puspa Setyorini dilantik pewarta baharu Antara di Kuala Lumpur

KUALA LUMPUR, 31 Mei – Agensi berita Indonesia Antara telah melantik Virna Puspa Setyorini sebagai koresponden residen baharunya di Kuala Lumpur, menggantikan Agus Setiawan yang telah tamat perkhidmatannya.

Majlis serah-terima tugas itu diadakan secara ringkas di kedutaan Indonesia di Jalan Tun Razak, di sini, pada Isnin dengan dihadiri pegawai daripada kedutaan dan Antara.

Ketua Pemberitaan Agensi Berita Antara Akhmad Munir dan Timbalan Ketua Misi kedutaan Rossy Verona serta beberapa pegawai kedutaan turut menyaksikan upacara itu.

Presiden Pengarah Antara Meidyatama Suryodingrat dan pegawai kanan agensi itu turut menghadiri majlis secara maya dari ibu pejabat agensi itu di Jakarta.

Suryodingrat dalam ucapan ringkasnya pada majlis itu berkata kehadiran Antara di Malaysia sejak 1960-an adalah bukti bahawa Malaysia dilihat sebagai jiran yang penting, dan agensi itu juga mempunyai peranan menyumbang ke arah memperkukuh hubungan dua hala.

Virna kelahiran Semarang, Jawa Tengah telah berkhidmat dengan Antara selama 16 tahun serta mempunyai pengalaman luas dalam liputan alam sekitar dan isu kemanusiaan.

Agus mengucapkan selamat tinggal selepas bertugas selama enam tahun di Malaysia sambil berkata beliau telah mempelajari banyak perkara dan pasti akan merindui makanan di sini.

Sewaktu berkhidmat di Malaysia, Agus pernah terfikir akan nasib warga Indonesia di negara ini ketika pandemik COVID-19 kerana ramai daripada mereka yang tinggal secara tidak sah mungkin tidak memperoleh akses kepada bekalan vaksin selain makanan semasa tempoh kawalan pergerakkan.

Namun, Agus mendapati kerajaan Malaysia dan badan bukan kerajaan di negara ini telah melakukan yang terbaik dalam menghulurkan segala bantuan yang perlu kepada mereka.- BERNAMA


Tradisi mantai kembali meriah

SEREMBAN, 30 April – Kemeriahan mantai kembali dirasai khususnya buat penduduk di Negeri Sembilan menerusi aktiviti melapah dan menjual daging setelah dua tahun tradisi itu tidak dapat dilaksanakan secara kelaziman susulan pandemik COVID-19.

Seawal 5 pagi tadi, pekarangan Seremban Centrepoint telah dikunjungi penduduk di sekitar Seremban untuk membeli daging dan barangan basah lain bagi persiapan Aidilfitri tidak lama lagi.

Kelainan sambutan mantai kali ini, pembeli boleh membuat pesanan dalam talian menerusi aplikasi Agrobazar Online bagi menempah daging lembu atau kerbau kemudian mengambil pesanan itu di tujuh pasar terpilih di negeri ini bagi mengelakkan kesesakan.

Peniaga, Hazmi Syakir Hirzan Bazli berkata inisiatif kerajaan negeri memperkenalkan aplikasi itu mendapat sambutan menggalakkan dan mula membungkus pesanan pelanggan sejak awal 2 pagi tadi.

“Pukul 12 tengah malam tadi saya sudah berada di tapak pasar ini bagi persiapan untuk berniaga, kira-kira 5 pagi tadi sudah ada pelanggan membeli daging di sini, sehingga 9 pagi tadi hampir 200 kilogram daging telah dijual termasuk pesanan dalam talian,” katanya kepada pemberita.

Peniaga berusia 30 tahun itu yang juga penternak lembu di Lubok China menyasarkan untuk menjual daging daripada 12 ekor lembu ternakannya dan menyifatkan pendapatan perniagaan keluarganya itu semakin baik sejak negara memasuki Fasa Peralihan ke Endemik.

“Menerusi pesanan secara dalam talian, pembeli juga boleh memilih bahagian mana (organ lembu) hendak dibeli dengan menulis pada ruang yang disediakan dalam sistem pesanan itu,” katanya yang menjual antaranya daging pejal berharga RM36, batang pinang (RM45) dan tulang (RM35) bagi sekilogram.

Rosdi Yusof, 45, dari Taman Sri Pulai, lebih memilih membeli di pasar berbanding membuat pesanan dalam talian kerana mahu merasai kemeriahan mantai dan suasana menyambut Aidilfitri tidak lama lagi.

“Dalam tempoh dua tahun sebelum ini, pergerakan kita terbatas akibat COVID-19, sekarang kita dapat menyambut hari raya, jadi saya mahu suasana seperti dahulu dengan membuat persiapan membeli daging mantai di pasar untuk memasak rendang nanti,” katanya.

Norhaslinda Mohamed, 39, pula membeli dua kilogram daging hari ini untuk ibu bapanya di Jelebu serta adik-beradiknya yang lain kerana dia tidak dapat bersama keluarga di kampung pada perayaan kali ini.

Sementara itu, Menteri Besar Negeri Sembilan Datuk Seri Aminuddin Harun berkata aktiviti mantai bagi sambutan perayaan kali ini melibatkan 420 ekor lembu dengan kos RM1.68 juta.

Katanya daripada jumlah itu, kerajaan negeri menerima tempahan sebanyak 241 kilogram secara dalam talian dan pembeli boleh mengambil tempahan mereka di beberapa pasar yang ditetapkan.

“Mantai ini adalah tradisi masyarakat di negeri ini sempena menyambut Ramadan dan Aidilfitri, sebab itu ramai anak perantau Negeri Sembilan akan pulang ke kampung lebih awal untuk meraikan mantai.


KDA FC mahu ‘ganyang’ Melaka United untuk kedudukan kedua liga

ALOR SETAR 9 Sept – Kedah Darul Aman FC (KDA FC) beralih tumpuan kepada perlawanan terakhir bertemu Melaka United, Ahad ini bagi menentukan pasukan itu berada di kedudukan kedua Liga Super musim ini.

Ketua Jurulatih KDA FC Aidil Sharin Sahak berkata, fokus utamanya kini adalah untuk memantapkan pasukan serta mengembalikan tahap kecergasan pemain selepas mengharungi lapan perlawanan dalam tempoh sebulan.

“Kita akan lihat nanti, apa nak saya katakan ialah kami perlu laksanakan tugas ini dengan sebaik mungkin dan dapatkan keputusan yang baik.

“Saya berharap pemain dapat bermain dengan cemerlang nanti seperti beraksi di final,” katanya kepada pemberita selepas aksi menentang UiTM FC, di sini malam tadi.

Dalam pada itu, Aidil Sharin mengharapkan peminat Hijau Kuning terus memberikan sokongan kepada pasukan itu agar menjadi pembakar semangat menjelang perlawanan terakhir Liga Super menentang Melaka nanti.

Mengulas perlawanan menentang UiTM malam tadi, Aidil memuji persembahan kesebelasan utamanya yang telah bermain dengan bersungguh-sungguh walaupun dengan ketiadaan dua pemain import, Kpah Sherman dan Rabih Ataya.

“Kami ada banyak peluang, tapi tidak dapat menjaringkan gol, saya menghargai semua pemain termasuk pemain muda yang diberi kepercayaan telah menunjukkan persembahan terbaik dan bagi membantu pasukan,” katanya.

Sementara itu, ketua jurulatih UiTM FC Mohd Reduan Abdullah pula melahirkan rasa puas hati dengan persembahan pasukannya yang hampir bejaya menewaskan Kedah di Stadium Darul Aman.

“Walaupun tak dapat mata penuh, mereka telah menunjukkan semangat juang yang tinggi…saya fikir mereka sudah buat satu persembahan yang terbaik malam ini. Lepas ini kami akan fikir apa diperlukan untuk memperbaiki pasukan untuk musim akan datang,” katanya.


Tiga sekawan maut dirempuh kereta

Ketua Polis Daerah Dungun Supt Baharudin Abdullah berkata Muhammad Hafiqzie Mohd Zukri; Muhammad Salman Faris Samsu; dan Muhammad Faris Haikal Mohd Faizal, kesemuanya berumur 14 tahun maut di tempat kejadian akibat kecederaan parah di kepala.

Baharudin berkata polis menerima maklumat mengenai kemalangan tersebut pada pukul 9.25 malam dan siasatan awal mendapati kemalangan berlaku setelah sebuah Proton Iswara dari arah Jabor menghala ke Jerangau masuk ke laluan bertentangan untuk memotong sebuah kenderaan lain, namun telah bertembung dengan motosikal Honda EX5 yang dinaiki ketiga-tiga mangsa.

“Akibat kemalangan tersebut, penunggang iaitu Muhammad Faris Haikal dan dua lagi rakannya yang membonceng motosikal berkenaan, maut di tempat kejadian. Mereka difahamkan dalam perjalanan untuk ke kedai makan.

“Pemandu Proton Iswara iaitu seorang lelaki berumur 50 tahun dan penumpang hadapan, seorang wanita berumur 45 tahun serta dua kanak-kanak lelaki berumur enam dan tujuh tahun yang duduk di bahagian penumpang belakang mengalami kecederaan. Mereka kini dirawat di Hospital Dungun,” katanya ketika dihubungi awal pagi tadi.

Menurut Baharudin mayat ketiga-tiga pelajar Sekolah Menengah Kebangsaan (SMK) Bukit Besi itu telah dibawa ke Unit Forensik Hospital Dungun untuk tindakan lanjut.

Sementara itu, nenek Muhammad Faris Haikal, Nolida Ismail, 51, ketika ditemui di perkarangan Unit Forensik Hospital Dungun di sini, awal pagi ini berkata beliau menerima maklumat mengenai tragedi yang menimpa cucu kesayangannya itu melalui panggilan telefon daripada anak perempuanya yang tinggal di Kuala Terengganu.

“Ketika anak makcik iaitu ibu saudara Faris (Muhammad Faris Haikal) telefon memberitahu ada maklumat yang tular di kumpulan WhatsApp mengenai kemalangan membabitkan tiga ‘budak’ lelaki yang menaiki motosikal EX5 berwarna merah di situ (Bukit Besi). Makcik terus rasa tidak sedap hati kerana Faris baru sahaja keluar menunggang motosikal makcik yang juga jenis EX5 merah. Lagipun mereka bertiga memang selalu bersama ke mana-mana sahaja.

“Jadi makcik terus hubungi telefon bimbit Faris namun, panggilan tidak dijawab. Makcik pun semakin tidak sedap hati dan bergegas ke lokasi yang dimaklumkan. Apabila sampai makcik lihat motosikal makcik berada di situ dan mayat cucu serta rakan-rakannya telah diusung masuk ke dalam kenderaan polis,” katanya.

Nolida berkata beliau berasa sangat sedih kerana telah menjaga Muhammad Faris Haikal yang merupakan anak bongsu daripada 10 beradik, sejak lahir memandangkan kedua-dua ibu bapa remaja berkenaan telah berpisah dan bekerja di luar Terengganu. – BERNAMA


Nilai moratorium dianggarkan RM74.3 bilion setakat 14 Ogos

KUALA LUMPUR, 27 Ogos – Nilai moratorium bayaran balik pinjaman institusi kewangan dianggarkan berjumlah RM74.3 bilion setakat 14 Ogos 2020, kata Menteri Kewangan, Tengku Datuk Seri Zafrul Abdul Aziz.

Menurutnya, daripada jumlah itu, sebanyak RM26.0 bilion telah dimanfaatkan oleh sektor perniagaan manakala jumlah yang dimanfaatkan oleh rakyat bernilai RM48.3 bilion.

Beliau berkata demikian dalam Laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-18 Pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jalan Semula Ekonomi Negara (PENJANA) yang dikeluarkan hari ini.

Tengku Zafrul juga mengingatkan mereka yang masih terjejas itu agar tidak menunggu sehingga ke saat-saat akhir untuk menghubungi institusi perbankan masing-masing bagi membincangkan sebarang permintaan membabitkan pilihan pembayaran balik berkenaan.

“Menerusi pembukaan semula ekonomi secara berperingkat sejak Mei 2020, pelaksanaan bantuan bank bersasar yang bermula 1 Oktober, 2020 adalah wajar untuk mereka yang masih terjejas. Inisiatif ini adalah untuk memastikan bahawa sistem perbankan negara kekal kukuh dan utuh,” katanya.

Malah, tegas beliau, sistem perbankan yang kukuh adalah penting bagi menyokong usaha pemulihan ekonomi dengan terus menyediakan akses pembiayaan kepada kalangan perniagaan dan isi rumah selain sentiasa bersedia untuk menghadapi sebarang kemungkinan dan ketidaktentuan pada masa akan datang.


Cosmopoint, KIMMA kongsi rezeki Ihya Ramadan kepada pelajar kurang berkemampuan

DUYONG 17 April- Dalam menyantuni golongan kurang berkemampuan di bulan Ramadan, Kolej Cosmopoint menerusi program tanggungjawab sosial korporatnya (CSR) mengambil inisiatif untuk memberi sumbangan kepada pelajarnya yang kurang berkemampuan.

Ketua Eksekutif Kolej Cosmopoint Melaka, Mazvin Jahabardeen berkata program Jelajah Ihya Ramadan Ehsan 2022 adalah anjuran kolejnya bersama pihak Ehsan Group of Companies dan Kongres India Muslim (KIMMA).

“Seramai 36 pelajar Kolej Cosmopoint yang kurang berkemampuan hari ini kita sampaikan bantuan Aidilfitri serta kit makanan sebagai persediaan menyambut perayaan tidak lama lagi.

“Walaupun tidak banyak, meskipun sedikit, ia tetap membantu golongan yang memerlukan selain menggalakkan hubungan pelajar serta tenaga pengajar kolej tersebut dalam aktiviti produktif dan sosial.

“Tambah lagi, kita kini berada di penghujung bulan Ramadan. Dengan bantuan yang tidak seberapa ini diharap dapat lah membantu sedikit sebanyak kepada golongan-golongan yang kami kasihi ini,” katanya.

Hadir sama, Ahli Dewan Undangan (ADUN) Duyong, Mohd Noor Helmy Abdul Halem, Presiden KIMMA Datuk Seri Syed Ibrahim Kader dan Ketua Pegawai Eksekutif Ehsan Group of Companies Datuk Abdul Hamid P.V Abdu.

Dalam pada itu, ADUN Duyong, Mohd Noor Helmy turut menyampaikan agihan zakat korporat kepada 100 penerima terdiri daripada mualaf, anak yatim dan asnaf dalam masjlis tersebut.


Vaksin COVID-19: KPWKM nafi abaikan warga emas di pusat jagaan

PAYA RUMPUT 25 Mei – Kementerian Pembangunan Wanita, Keluarga dan Masyarakat (KPWKM) menafikan dakwaan sesetengah pihak kononnya warga emas khususnya di pusat jagaan tidak diberi keutamaan sewajarnya dalam mendapatkan suntikan vaksin COVID-19.

Menterinya Datuk Seri Rina Mohd Haron berkata, pihaknya bersama Jawatankuasa Khas Jaminan Akses Bekalan Vaksin (JKJAV) COVID-19 sentiasa memberi tumpuan khusus kepada warga emas dan Orang Kelainan Upaya (OKU) melalui Program Imunisasi COVID-19 Kebangsaan (PICK).

Menurutnya, setakat ini, seramai 652 orang penghuni warga emas di institusi Jabatan Kebajikan Masyarakat (JKM) sekurang-kurangnya mendapat suntikan dos pertama vaksin berkenaan.

“Saya menafikan dakwaan itu (warga emas diketepikan) kerana di pihak kami, saya dimaklumkan daripada kira-kira 1.8 juta warga emas yang berdaftar, sebanyak 693,000 orang sudah pun selesai menerima suntikan vaksin dos pertama. Manakala, 180,000 orang telah selesai mengambil kedua-dua dos.

“Malah, kita ada sukarelawan yang akan menggerakkannya vaksin secara mobile,” katanya kepada pemberita selepas mengadakan lawatan kerja di Rumah Seri Kenangan, Cheng.

Mengulas lanjut, Rina turut memaklumkan pihaknya termasuk petugas kesihatan akan menyemak segala maklumat secara terperinci yang menjadi faktor kepada ketidakhadiran warga emas yang berdaftar untuk mendapatkan suntikan vaksin.

Jelasnya, ia sekali gus dapat menyalurkan maklumat yang tepat kepada masyarakat mengenai kepentingan mengambil vaksin berkenaan khususnya kepada warga emas di negara ini.

“Berkenaan isu yang berlaku di Kelantan, saya rasa di sini peranan kita untuk menyemak faktor yang menyebabkan mereka tidak hadir, adakah mereka mempunyai urusan tak dapat dielakkan atau mereka sememangnya menolak vaksin.

“Jadi, kita tidak akan putus asa untuk menggerakkan usaha menjayakan program PICK ini termasuk menggalakkan penduduk di luar bandar berdaftar. Peranan semua pihak seperti ketua kampung dan pemimpin masyarakat di setiap kawasan juga amat digalakkan,” katanya.

Beliau diminta mengulas laporan media bahawa hampir 10,000 penduduk di Kelantan dengan sebahagian besar berusia 60 tahun ke atas dikesan gagal hadir menerima suntikan vaksin sehingga Sabtu lalu.

Dalam program di Rumah Seri Kenangan, seramai 162 orang penghuni warga emas di pusat penjagaan tersebut telah menerima suntikan vaksin COVID-19.


PDRM nafi beri kebenaran perhimpunan solidariti tuntutan bersasar KWSP 2.0

KUALA LUMPUR, 16 Disember – Polis Diraja Malaysia (PDRM) menafikan memberi sebarang persetujuan atau kebenaran bagi Perhimpunan Solidariti Tuntutan Bersasar Kumpulan Wang Simpanan Pekerja (KWSP) 2.0.

Menurut satu kenyataan PDRM hari ini perhimpunan berkenaan adalah anjuran Pertubuhan Gagasan Inovasi Rakyat Malaysia (PGIR) yang akan diadakan pada 7.30 pagi, Isnin ini di pintu masuk Parlimen.

PDRM menjelaskan bahawa pihaknya setakat ini tidak menerima sebarang permohonan bagi mengadakan apa-apa perhimpunan solidariti itu seperti diperuntukkan di bawah Seksyen 9 (1) Akta Perhimpunan Aman 2012.

Pihak polis menasihatkan orang ramai supaya tidak terlibat dengan sebarang perhimpunan yang tidak mematuhi peruntukan undang-undang selain meminta mereka sentiasa merujuk sumber rasmi untuk mendapatkan maklumat sahih.


Bomba Johor tangkap buaya di tengah jalan di pengerang

Komander Operasi Balai Bomba dan Penyelamat (BBP) Sebana Cove Penolong Penguasa Bomba Mohd Khairul Sufian Dahari berkata pihaknya menerima panggilan kecemasan mengenai kejadian itu kira-kira 12 tengah malam.

“Setibanya Pasukan Keluaran Operasi (PKO) di tempat kejadian didapati benar terdapat seekor buaya berukuran panjang 15 kaki (4.6m) di tengah jalan,” katanya dalam kenyataan hari ini.


Industri kayu catat nilai eksport RM17.95 bilion tahun 2021

BUKIT RAMBAI 31 Dis – Lembaga Perindustrian Kayu Malaysia (MTIB) mencatatkan pencapaian nilai eksport sebanyak RM17.95 bilion (0.8 peratus) dari Jan hingga Oktober 2021 berbanding sebanyak RM17.80 bilion pada tahun 2020 dalam tempoh yang sama.

Ketua Pengarahnya, Mahpar Atan berkata peningkatan itu dilihat tidak ketara kerana terdapat beberapa faktor meliputi nilai dan permintaan kayu di negara ini.

“Tapi kita menyasarkan eksport kita dalam tahun 2021 ini lebih daripada tahun 2020, kalau tahun 2020 kita ekpsort lebih kurang RM22.01 bilion jadi kita mensasarkan lebih kurang RM23 bilion bagi tahun 2021.

“Faktor kurang peningkatan daripada segi kuantiti kayu yang kita eksport mungkin sama, tetapi dari segi nilai itu adalah tinggi. Permintaan kayu bertambah tapi tidak drastik sangat macam kelapa sawit dan maksimum pun eksport kayu boleh capai RM23 bilion saja,” katanya.

Beliau berkata demikian kepada pemberita selepas Majlis Pelancaran Program Pembangunan Usahawan Bumiputera Mikro dan Penyerahan Mesin Kepada Usahawan Bumiputera Mikro Negeri Melaka di Impressive Transforms Sdn Bhd di sini, hari ini.

Ujarnya, sehingga kini MTIB mendapat permintaan produk yang tinggi daripada lima negara utama membabitkan Amerika Syarikat, Jepun, China, Singapuran dan India.

“Negara utama (yang) majoriti kita eksport adalah Amerika Syarikat kebanyakan perabot ita eksport sebanyak RM6.09 bilion tahun ini hingga Oktober lalu diikuti Jepun, China, Singapura dan India.

“Ini adalah negara utama yang membeli produk kita dalam Malaysia, industri kayu-kayan ini fokusnya pada perabot, papan lapis dan kayu gergaji yang kita eksport,” katanya.


MUFC tewas di depan 4,000 penyokong sendiri

KELAB Bolasepak Melaka United (MUFC) mencatat kekalahan kedua berturut-turut dalam aksi Liga Super musim 2021 apabila tewas 1-2 kepada Penang FC di Stadium Hang Jebat, malam tadi.

Walaupun mendapat semangat di hadapan kira-kira 4,000 penyokong sendiri, skuad Hang Tuah gagal mempamerkan aksi yang diharapkan apabila dikecewakan bekas penyerang import Melaka United musim 2019, Anselmo Arruda da Silva atau dikenali sebagai Casagrande yang menjaringkan gol pada setiap babak.

Gol pembukaan hampir dijelmakan Manuel Gelito Ott pada minit ke-3, namun malangnya bola muntah yang diterimanya dalam situasi kucar-kacir dalam gawang Penang FC sekadar singgah di palang.

Dua minit berselang, satu lagi peluang terbaik hadir apabila S Kumaahran bijak melorongkan bola ke dalam kotak penalti mencari Alex dos Santos Goncalvez, namun sekali lagi peluang itu disia-siakan apabila penyerang import itu terlepas peluang yang terhidang.

Sebaliknya, tuan rumah tiba-tiba sahaja tersentak pada minit ke-39 apabila Penang FC membuka tirai jaringan menerusi Casagrande yang menerima umpanan Mohamad Al Hafiz Harun sekali gus memberikan kelebihan buat pelawat mendahului satu gol pada rehat separuh masa pertama.

Gol itu diperolehi hasil tindakan bijak pemain dari Brazil itu melepasi pertahanan tuan rumah apabila melihat bola hantaran Al Hafiz ke tengah kotak penalti.

MUFC yang tersentak dengan gol kedua itu kembali mengemaskan permainan dan berjaya merapatkan jurang pada minit ke-62 menerusi Stefan Nikolic yang masuk menggantikan Goncalvez pada awal separuh masa kedua.

Namun percubaan yang direncana tidak cukup untuk membantu pasukan apabila keputusan 1-2 kekal sehingga pengadil, Tuan Mohd Yaasin Tuan Mohd Hanafiah meniupkan wisel penamat.


Zii Jia merayu kepada BAM terhadap penggantungan dua tahun

KUALA LUMPUR, 24 Jan – Pemain perseorangan lelaki nombor satu negara Lee Zii Jia telah merayu kepada Persatuan Badminton Malaysia (BAM) terhadap keputusan Majlis BAM menggantung beliau daripada menyertai mana-mana kejohanan antarabangsa.

BAM menerusi satu kenyataan hari ini berkata rayuan Zii Jia itu diterima pihaknya hari ini dan sebagai badan yang menjaga kepentingan sukan badminton negara ia sedang meneliti perkara itu yang memerlukan tindakan segera bagi mencari penyelesaian secara berbaik-baik selepas Juara All England 2021 memutuskan untuk meninggalkan BAM sebelum tiba masanya.

Badan pentadbir badminton negara itu berkata keputusan untuk tidak mendaftarkan pemain nombor tujuh dunia itu untuk kejohanan antarabangsa selama dua tahun bermula 18 Jan lepas memberikan kesan mendalam bukan hanya kepada fraterniti sukan badminton tetapi juga kepada rakyat Malaysia.

“Kami menyedari sepenuhnya kemarahan dan kekecewaan yang dicurahkan dan kami memahami sepenuhnya kekecewaan yang dinyatakan terhadap BAM. Keadaan ini adalah amat mencabar dan mendapat perhatian daripada semua pihak, ahli politik dan pemain antarabangsa.

Kami menghargai semua ulasan, kritikan dan keseluruhan maklum balas ditujukan kepada kami. Kami mengambil maklum sentimen penuh semangat yang diutarakan rakyat Malaysia. BAM di sini untuk melindungi bukan sahaja sukan itu tetapi pemain, nilai dan standard yang terbaik untuk mewakili negara tercinta.

“Tindakan Majlis BAM adalah berdasarkan prosedur rasmi dengan maklumat yang dikemukakan kepada mereka. Bagaimanapun, adalah penting untuk diingatkan keputusan itu masih lagi boleh dirayu,” kata BAM.

Rabu lepas, Presiden BAM Tan Sri Mohamad Norza Zakaria mengesahkan Zii Jia menyerahkan surat peletakan jawatan meninggalkan BAM pada 11 Jan lepas untuk menjadi pemain profesional dengan alasan beliau tidak dapat menahan tekanan dan gaya hidup dengan disiplin yang ketat dalam Akademi Badminton Malaysia (ABM).

Kemudian Majlis BAM mengambil keputusan untuk tidak mendaftarkan Zii Jia dan bekas Juara Remaja Dunia Goh Jin Wei yang membuat pusingan U segera untuk menjadi pemain profesional selepas bersara daripada pasukan kebangsaan atas alasan faktor kesihatan, untuk mana-mana kejohanan dalam tempoh dua tahun.- BERNAMA


Covid-19: Wise, pragmatic measures taken to strengthen economy – Tun Mohd Ali

MELAKA 5 Jun — The government has taken wise and pragmatic steps in strengthening the country’s challenging economy during the outbreak of the Covid-19 pandemic, said the Yang Dipertua Negeri of Melaka Tun Mohd Ali Rustam.

He said the Prihatin Rakyat Economic Stimulus Package announced by the federal government was well received by the people, while the state government also announced special assistance for target groups affected by Covid-19.

“2020 is a year that brings various challenges worldwide and the uncertainties are affecting the world. Covid-19 not only affects the way of life of the community but also the economy of the country and the world.

“This is a phenomenon that is hard to predict, the impact is unexpected, but we are grateful that our government has taken wise and pragmatic measures,” said Mohd Ali in his inaugural speech as the Melaka Yang Dipertua Negeri after taking his oath of office at Seri Negeri, Ayer Keroh here today.

Mohd Ali said the Covid-19 pandemic had also affected Melaka’s tourism sector and its support activities, such as hotel and hospitality industry, which would take at least a year to recover.

Hence, he expressed the need for all quarters, including the relevant government departments and agencies, to use the recovery period to improve facilities and services, and Melaka’s image as the cleanest and safest state.

He said the people should adopt the new normal practices for the country’s economy to continue to grow and benefit the people.

Mohd Ali also suggested the digitalisation efforts in the state to be accelerated to meet the requirements of the new normal life to enable the people to face current and future economic challenges.

“This effort should be mobilised to ensure the people have the resources and capability to utilise the online platform form to manage socio-economic activities including for business and government service,” he said.


Allahyarham Abu Zahar terima Anugerah Tokoh UMNO

KUALA LUMPUR 18 Mac – Allahyarham Datuk Seri Abu Zahar Ithnin menerima pengiktirafan Anugerah Tokoh UMNO sempena sambutan Jubli Intan ke-75 hari ini.

Allahyarham Abu Zahar yang juga mantan Ketua Menteri Melaka kelapan antara 13 pemimpin negeri UMNO yang menerima pengiktirafan berkenaan yang disempurnakan sendiri Presiden UMNO, Datuk Seri Dr Ahmad Zahid Hamidi dengan diiringi timbalannya, Datuk Seri Mohamad Hasan.

Allahyarham menerima sijil sertamedal emas dan pengiktirafan itu diterima oleh anak Allahyarham, Mohd Idi Iskandar yang juga abang kepada Ketua Puteri UMNO Bahagian Jasin, Khaidhirah.

Pengerusi Tetap UMNO, Tan Sri Badruddin Amiruddin ketika mengumumkan senarai nama penerima anugerah berkata, mereka ini adalah wira UMNO yang mengamanahkan kepada kita untuk menyambung perjuang ke jalan Allah S.W.T.

“Jasa mereka ini terpahat dalam hati kita, inilah tokoh yang sanggup ke hadapan mempertahankan agama, bangsa dan negara,” katanya memetik UMNO Online.

Selain Allahyarham Abu Zahar, turut menerima anugerah berkenaan, Tan Sri Onn Ismail (Selangor); Tan Sri Abu Zahar Nika Ujang (Negeri Sembilan); Tan Sri Osman Aroff (Kedah); Tan Sri Ramli Ngah Talib (Perak) dan Tan Sri Dr Ibrahim Saad (Pulau Pinang).

Turut menerima pengiktirafan, Datuk Faridah Abu Hassan (Wilayah Persekutuan); Tan Sri Hussein Ahmad (Kelantan); Datuk Seri Dr Md Isa Sabu (Perlis); Datuk Mohd Salleh Ismail (Terengganu); Allahyarham Tan Sri Sabaruddin Chik (Pahang); Tan Sri Mohamad Aziz (Johor) dan Tan Sri Ampong Puyon (Sabah).


Beberapa kawasan di tiga negeri dikenakan PKPD- Ismail Sabri

KUALA LUMPUR 21 Mei. – Beberapa kawasan termasuk sebuah kampung di Tawau, Sabah; dua asrama pekerja di Kluang, Johor; dan sebuah kampung serta Projek Perumahan Rakyat (PPR) di Kuala Lumpur; dikenakan Perintah Kawalan Pergerakan Diperketatkan (PKPD) berkuat kuasa 23 Mei hingga 5 Jun.

Menteri Kanan (Keselamatan) Datuk Seri Ismail Sabri Yaakob dalam kenyataannya hari ini berkata, PKPD di Kampung Pagar Sungai Imam, Tawau; Asrama Pekerja Kilang Oceanic Fabric Mill dan Asrama Pekerja Kilang Purnabina di Kluang; serta Kampung Batu Muda Tambahan dan PPR Kampung Limau, Kuala Lumpur; dilaksanakan, setelah Kementerian Kesihatan (KKM) mengesahkan berlaku peningkatan kes di lokaliti terlibat, dengan kadar kebolehjangkitan yang tinggi.

“Sehingga kini, KKM telah melaksanakan 35 ujian saringan di Kampung Pagar Sungai Imam di Tawau, dan 24 daripadanya disahkan positif COVID-19,” katanya.

Menurut Ismail Sabri, KKM telah melaksanakan 33 ujian saringan di asrama pekerja kilang Oceanic Fabric Mill, dan daripada jumlah itu 25 individu didapati positif COVID-19.

Beliau berkata di Kuala Lumpur, 76 kes positif direkodkan di Kampung Batu Muda Tambahan, manakala di PPR Kampung Limau sebanyak 59 penduduk disahkan positif COVID-19.

Sementara itu, katanya PKPD di tiga perkampungan dalam Mukim Bunut Susu di Pasir Mas, Kelantan iaitu Kampung Paya Ular, Kampung Bechah Palas dan Kampung Tualang, yang dijadualkan tamat esok dilanjutkan mulai 23 Mei hingga 5 Jun.

Mengenai pematuhan prosedur operasi standard (SOP) PKP, beliau berkata sebanyak 550 individu ditahan semalam atas kesalahan ingkar SOP, di mana 532 individu dikompaun, 17 direman manakala seorang lagi dijamin.

Kesalahan tertinggi direkodkan ialah gagal merekod butiran diri atau mendaftar ketika masuk premis iaitu 193 kes, diikuti tidak memakai pelitup muka (122 kes), tidak patuh arahan kawalan pergerakan (72 kes), tiada penjarakan fizikal (57 kes), rentas negeri atau daerah tanpa kebenaran (empat kes), mengadakan rumah terbuka (satu kes) dan lain-lain kesalahan (101 kes).

Ismail Sabri juga berkata, dalam usaha membendung penularan COVID-19 ketika ini orang ramai tidak boleh mengharapkan petugas barisan hadapan semata-mata, jika tiada sebarang usaha dilakukan atau ditanam dalam diri seseorang.

“Pentingnya kita memupuk kesedaran mengenai COVID-19 kerana pada masa yang sama, kita sebenarnya membantu pasukan barisan hadapan untuk membendung pandemik ini,” katanya.


Jelajah Aspirasi Keluarga Malaysia di Melaka berkonsep kenduri rakyat

MELAKA, 10 Oktober – Konsep kenduri rakyat bakal memeriahkan Jelajah Aspirasi Keluarga Malaysia (AKM) Melaka yang akan berlangsung selama tiga hari bermula 14 Okt ini di Pusat Dagangan Antarabangsa Melaka (MITC).

Ketua Pengarah Lembaga Penduduk dan Pembangunan Keluarga Negara (LPPKN) Abdul Shukur Abdullah berkata penganjuran kenduri rakyat itu sejajar dengan konsep nilai prihatin dan kasih yang dibawakan oleh Keluarga Malaysia.

“Selain mahu mempromosikan kepelbagaian menu dan juadah sihat, kita mahu kembalikan semula nilai-nilai kasih, akhlak murni dan keharmonian dalam konteks Keluarga Malaysia melalui kenduri ini,” katanya ketika menjadi tetamu dalam rancangan Selamat Pagi Malaysia di saluran Radio Televisyen Malaysia (RTM) pagi ini.

Katanya pelbagai aktiviti dan program interaktif akan turut dilaksanakan sepanjang tiga hari penganjuran jelajah tersebut seperti sesi bual bicara dan perkhidmatan bantuan serta nasihat dari pelbagai agensi berkaitan.

“Pengunjung terutama golongan wanita juga diharap tidak lepaskan peluang mendapatkan maklumat berkaitan dengan gangguan seksual di samping perkongsian mengenai keibubapaan,” katanya.


Hukuman mati terhadap pembantu kedai bunuh tunang kekal

Panel tiga hakim diketuai Datuk Seri Mohd Zawawi Salleh membuat keputusan itu sebulat suara selepas menolak rayuan terakhir Muhammad Irshaduddin Khalis Nasurudin terhadap sabitan dan hukuman mati yang dijatuhkan ke atasnya.

Muhammad Irshaduddin, 28, didapati bersalah dan dijatuhi hukuman mati oleh Mahkamah Tinggi Johor Bahru pada 7 Mei 2017 kerana membunuh Nursyafikah Ahmad Ismail, 22, di kawasan parkir motosikal di Pasaraya Econsave di Jalan Mersing, Kluang antara 5.40 dan 5.45 petang pada 10 April 2015.

Menurut fakta kes, ketika kejadian, Muhammad Irshaduddin telah mendekati mangsa yang sedang berehat di tempat kerja dan meminta Nursyafikah berjumpa dengannya.

Seorang saksi pendakwaan yang bekerja di pasar raya nampak Muhammad Irshaduddin berbual dengan mangsa berhampiran kawasan parkir motosikal dan satu pergaduhan berlaku antara kedua-duanya.

Semasa membela diri, Muhammad Irshaduddin berkata dia tidak berniat untuk menikam mangsa sehingga mati sebaliknya hanya mahu mencederakan Nursyafikah selepas marah dengan kata-kata yang diucapkan wanita itu kepadanya.

Muhammad Irshaduddin diwakili oleh peguam Mohd Radzi Yatiman dan Mohd Razak Shariff manakala Timbalan Pendakwa Raya Ku Hayati Ku Haron hadir bagi pihak pendakwaan.


Nyalas perlukan gimnasium angkat berat

ASAHAN 2 Jun – Kementerian Belia dan Sukan (KBS) diharap dapat menyegerakan kelulusan pembinaan sebuah gimnasium di Nyalas bagi membantu pembangunan atlet angkat berat di negeri ini.

Ahli Dewan Undangan Negeri (Adun) Asahan, Fairul Nizam Roslan berkata, kelulusan pembinaan gimnasium khusus buat ahli Kelab Angkat Berat Nyalas penting bagi memastikan atlet yang banyak mengharumkan nama negeri dapat berlatih dengan sempurna.

“Sekarang ini latihan dilaksanakan di Dewan Japerun Asahan jadi kita harap kelulusan ini disegerakan KBS kerana kita mempunyai lebih 30 atlet pelapis berlatih di kawasan ini.

“Kita telah mempunyai lokasi tapak untuk pembinaannya cuma kita hanya perlukan kelulusan KBS untuk perkara ini dan setakat ini hampir RM70,000 telah diperuntukkan Majlis Sukan Negara (MSN) menyediakan segala peralatan dan perkakasan sukan ini.

“Jadi apabila sebuah gimnasium khas dibina ia mampu mendedahkan ilmu kesukanan angkat berat ini secara menyeluruh kepada mereka termasuklah pembelajaran teori, fisioterapi, anatomi malah kita mencadangkan bahawa gimnasium ini dilengkapi dengan kemudahan asrama untuk kegunaan masa depan,” katanya.

Pada program itu, Fairul Nizam yang juga Exco Sains, Teknologi, Inovasi dan Komunikasi Digital negeri turut meraikan lima atlet yang  mengharumkan nama Melaka pada Kejohanan Angkat Berat Youth, Junior dan Senior Kebangsaan di Rompin, Pahang, baru-baru ini, dengan membawa pulang dua pingat emas, satu perak dan dua gangsa.

Ujarnya, setakat ini seramai 13 atlet angkat berat negeri yang mempunyai potensi besar telah ditempatkan di Sekolah Sukan Negeri (SSN) Seri Kota.

“Dengan pendidikan di sekolah ini aspek pendidikan dan latihan atlet akan lebih terjamin malah mereka akan dipantau bagi memastikan pendidikan mereka seimbang.

“Kita akan terus mengangkat perkara ini supaya DUN Asahan ini menjadi medan pengeluar atlet angkat berat di Melaka kerana kita yakin atlet yang sedia ada mampu mengharumkan nama Melaka, malah salah seorang atlet yang bertanding di Rompin sebelum ini pun merupakan pemenang pingat emas pada Sukan Malaysia (SUKMA) sebelum ini,” katanya.


Hang Jebat ‘bergelap’

SUASANA aksi separuh akhir kedua Piala Malaysia antara Kelab Bolasepak Melaka United menentang Kuala Lumpur City FC gempar seketika selepas Stadium Hang Jebat tiba-tiba sahaja ‘bergelap’.

Namun begitu, pihak pengurusan Melaka United menjelaskan terdapat masalah teknikal di stadium tersebut dan akan diselesaikan dengan segera sebelum sepak mula perlawanan penentuan tersebut.


Kerajaan sedia bantu Perodua luaskan pasaran luar negara – PM Ismail Sabri

KUALA LUMPUR, 20 Julai – Kerajaan bersedia membantu Perusahaan Otomobil Kedua Sdn Bhd (Perodua) meluaskan pasaran sedia ada dan mencari pasaran baharu, kata Perdana Menteri Datuk Seri Ismail Sabri Yaakob.

Justeru, beliau mahu Perodua terus mempertingkatkan kebolehan pengeluarannya, sekali gus mencapai skala ekonomi yang kompetitif setaraf dengan syarikat-syarikat asing di rantau ini.

“Impak kemajuan industri automotif negara amat penting dan dapat dilihat melalui aktiviti ekonomi yang dijana melalui pewujudan peluang pekerjaan, peningkatan kemahiran teknikal, pindahan teknologi dan mengurangkan kebergantungan kepada syarikat asing,” kata Perdana Menteri ketika berucap pada majlis pelancaran Perodua Alza serba baharu hari ini.

Malah, menurutnya Perodua turut membuktikan komitmen berterusan kepada sektor automotif tempatan dengan pembelian komponen automotif sebanyak RM7 bilion secara purata setiap tahun.

Perdana Menteri berkata keuntungan daripada pembelian komponen tempatan ini dapat digunakan oleh syarikat-syarikat tempatan untuk terus memajukan perniagaan masing-masing sama ada mengembangkan operasi ataupun melabur dalam teknologi baharu.

“Ini satu pencapaian yang amat membanggakan negara kerana lazimnya kita import komponen dari Jepun tetapi kini, kita yang mengeksportkannya ke Jepun. Syabas saya ucapkan!,” ujar Ismail Sabri.

Selain itu, beliau berkata kerajaan turut berbangga dengan kegigihan Perodua mencari peluang bekerjasama dengan pelbagai kementerian untuk memajukan ekosistem industri automotif negara demi kesejahteraan Keluarga Malaysia.

“Usaha yang telah dilaksanakan oleh pihak Perodua juga harus menjadi contoh oleh syarikat-syarikat tempatan yang lain yang mana kepentingan negara didahulukan demi kesejahteraan semua,” katanya.

Sementara itu, melihat kepada pertumbuhan industri automotif yang memberangsangkan, Ismail Sabri yakin Malaysia mampu mencapai sasaran jualan kenderaan sebanyak 600,000 unit bagi 2022, peningkatan sebanyak 17.9 peratus berbanding 2021.

Sebanyak 61,624 kenderaan didaftarkan pada suku pertama 2022, meningkat sebanyak 6.4 peratus berbanding 57,909 kenderaan yang dijual pada tempoh yang sama 2021.

Pihak Perodua pula menyasarkan peningkatan jualan sebanyak 247,800 unit, iaitu 30.2 peratus bagi tahun ini berbanding 190,291 kenderaan pada tahun lepas.


Kanak-kanak hilang ditemui terapung di lombong

IPOH 7 Sept – Kanak-kanak lelaki autisme berusia enam tahun dipercayai hilang petang semalam selepas keluar dari rumahnya di Lorong Jaya, Taman Kinta Baru, Gopeng dekat sini ditemukan terapung di tepi sebuah lombong, pagi tadi.

Ketua Polis Daerah Kampar Superintendan Hasron Nazri Hashim berkata, mayat Muhammad Fayyadh Ukasyah Abdul Wahid ditemukan pasukan operasi mencari dari Balai Polis Gopeng dalam jarak kira-kira 80 meter dari rumah keluarga mangsa pada jam 9.45 pagi.

“Mayat mangsa dibawa naik oleh pihak Balai Bomba dan Penyelamat Gopeng dan pemeriksaan awal pada fizikal mangsa telah dibuat dan didapati tiada elemen jenayah.

“Pengecaman mayat telah dibuat oleh keluarga mangsa. Mayat dihantar ke Hospital Kampar bagi tujuan bedah siasat dan siasatan diteruskan sebagai laporan mati mengejut,” katanya dalam kenyataan hari ini.

Sebelum ini, Hasron Nazri berkata seorang kanak-kanak autisme dengan masalah hiperaktif, kurang pendengaran dan tidak boleh bercakap, disedari hilang oleh ibunya kira-kira 6.30 petang semalam.


Terima kasih pemain ke-12 – Ahmad Faizal

KUALA LUMPUR, 15 Jun – Menteri Belia dan Sukan Datuk Seri Ahmad Faizal Azumu mengakui sokongan padu penyokong di Stadium Nasional Bukit Jalil jelas menyuntik semangat Harimau Malaya untuk meraih kemenangan 4-1 ke atas Bangladesh pada aksi terakhir Kumpulan E saingan Kelayakan Piala Asia 2023, malam tadi.

Ahmad Faizal turut menghargai sorakan tanpa henti penyokong tegar skuad kebangsaan, Ultras Malaya yang menggamatkan suasana di Stadium Nasional Bukit Jalil seterusnya meniup semangat para pemain untuk beraksi cemerlang.

Beliau turut mengucapkan tahniah buat skuad bimbingan Kim Pan Gon susulan kejayaan bersejarah Harimau Malaya menamatkan penantian 42 tahun untuk layak ke pusingan akhir Piala Asia secara merit.

Pada perlawanan terakhir Kumpulan E Kelayakan Piala Asia malam tadi, Malaysia mencatat kemenangan selesa untuk mengumpul enam mata bagi tempat kedua di belakang Bahrain seterusnya menempah tiket ke kejohanan itu selaku lima pasukan naib juara terbaik.

Kali terakhir Malaysia layak secara merit ke Piala Asia pada 1980 dan skuad Harimau Malaya pernah beraksi di pusingan akhir Piala Asia pada 2007, namun ketika itu mendapat tiket selaku tuan rumah.- BERNAMA


Mansuh AP kawal ‘orang tengah’ monopoli harga makanan asas – Mohd Ridhwan

AYER KEROH 26 Mei – Langkah kerajaan memansuhkan keperluan permit import (AP) bahan makanan adalah tepat bagi memastikan bekalan makanan negara mencukupi untuk rakyat.

Ahli Dewan Negara, Senator Datuk Mohd Ridhwan Mohd Ali berkata, ia juga membantu mempermudahkan pengimportan bahan makanan ke dalam negara selain menghalang orang tengah yang memonopoli pasaran serta mengawal harga bahan makanan asas di negara ini.

“Saya menyokong keputusan Perdana Menteri, Datuk Seri Ismail Sabri Yaakob untuk menghapuskan AP bagi semua bahan makanan termasuk ayam bulat, keratan ayam dan juga gandum untuk memastikan bekalan bahan makanan asas ini kembali stabil,” katanya.

Beliau yang juga Ketua Umno Bahagian Hang Tuah Jaya berkata, negara seperti India juga telah melaksanakan tindakan jangka pendek yang sama pada awal bulan ini dengan menghentikan eksport gandum.

“Bagi tindakan jangka masa panjang kerajaan perlu bantu penternak-penternak menambah kapasiti pengeluaran ternakan mereka agar dapat mengimbangi dan memenuhi semula keperluan pasaran dalam negara.

“Harga dedak dan makanan haiwan perlu diberikan perhatian agar kos ternakan dapat diturunkan dan harga siling bahan makanan asas ditetapkan kerajaan dapat dipenuhi oleh usahawan ternakan di negara ini,” katanya.

Beliau turut menyarankan kerajaan untuk meletakkan garis panduan harga daging lembu supaya terkawal dan tiada pihak boleh memanipulasi harganya dengan meletakkan harga yang tinggi.

“Selagi kita masih bergantung pada pembekalan bahan makanan secara import, selagi itu masalah ini tidak selesai sekiranya krisis makanan pada peringkat global berlaku,” katanya.


Pemuliharaan pokok ikonik perlu diperluaskan

BANDA HILIR 17 Mac. – Semua pihak perlu mengambil iktibar dalam kejadian pokok tumbang yang menjadi simbolik kepada sejarah negeri dan kawasan pelancongan di pusat bandar Melaka.

Presiden Persatuan Pelancongan Melaka (MTA), Madelina Kuah berkata, tumbangnya pokok berusia 120 tahun adalah khabar mendukacitakan dari sudut pelancongan negeri disebabkan ia mempunyai kaitan sejarah dengan lokasi di sekitar kawasan itu.

Menurutnya, bagi mengelak kejadian itu berulang langkah pemeliharaan dan pemuliharaan terhadap pokok-pokok ikonik di pusat pelancongan negeri perlu dilaksanakan secara meluas.

“Kita dapati banyak pokok-pokok ikonik di sekitar pusat pelancongan negeri seusia dengan pokok yang tumbang itu dan langkah memelihara dengan sewajarnya perlu diambil.

“Semua pokok yang masih hidup di sekitar kawasan itu perlu diwartakan dan pihak terlibat perlu memastikan kerja seperti memangkas dan membuang dahan yang reput dan rosak dibuat berkala bagi memastikan ia subur dan selamat kepada pelancong.

“Malah, saya menyokong syor bagi menutup laluan di kawasan itu daripada kenderaan berat bagi mengelakkan berlaku gegaran yang boleh menjejaskan struktur bangunan mahupun pokok di situ,” katanya kepada Melaka Hari Ini.

Terdahulu, MHI melaporkan pokok yang menjadi ‘saksi’ dalam pertumbuhan sosioekonomi sejak zaman dahulu ditanam di hadapan Bangunan Stadhuys itu, tumbang kira-kira jam 6.30 pagi tadi.


Pelakon Abu Bakar Omar meninggal dunia

AYER KEROH 16 APRIL. – Pelakon veteran Abu Bakar Omar meninggal dunia jam 9.04 pagi tadi di Kedah Medical Central Alor Setar, Kedah, lapor Utusan Malaysia.

Berita sedih itu turut dimuat naik anak Allahyarham, Mohd Zainuddin di laman Facebooknya dengan memohon orang ramai mendoakan arwah bapanya diampuni segala dosa dan di tempatkan kalangan orang beriman.

Katanya, jenazah bapanya akan diuruskan di No 7 Jalan Bukit Nyamuk Mukim Kurung Hitam Kuala Nerang, Kedah dan solat jenazah dijangka dibuat selepas solat Jumaat.

“Jenazah akan disolatkan sekali lagi Masjid Al Ghufran dan disemadikan di Tanah Perkuburan Islam Akar Peluru Jalan Pegawai Alor Setar Kedah selepas Solat Asar Insya-Allah.

“Bagi pihak keluarga kami memohon maaf atas segala salah silap Almarhum ayahanda kami sepanjang hayat beliau bersama masyarakat warga nusa ini,” katanya.

Sepanjang aktif dalam lakonan Abu Bakar Omar cukup dikenali dengan penghayatan watak yang mantap hingga dicalonkan dan meraih pelbagai anugerah antaranya Pelakon Lelaki Terbaik (Drama) Anugerah Sri Angkasa 1983 menerusi drama “Senja Belum Berakhir”; Anugerah Skrin 1999 dan 2012 sebagai Pelakon Pembantu Lelaki Terbaik – “Mata Hati” dan Pelakon Lelaki Terbaik – “Gincu Ayah”.

Antara filem yang mengangkat nama Allahyarham termasuk Tsu Feh Sofiah yang juga filem pertamanya pada 1981 dan Bila Hati Telah Retak pada 1983.


Muhyiddin bentang PPN pada sidang khas Dewan Rakyat hari ini

KUALA LUMPUR 26 Julai – Perdana Menteri Tan Sri Muhyiddin Yassin akan membentangkan Pelan Pemulihan Negara (PPN) pada sidang khas Dewan Rakyat yang dijadual bermula jam 10 pagi, hari ini.

Menurut Aturan Urusan Mesyuarat di laman rasmi Parlimen, persidangan selama lima hari itu juga akan menyaksikan Menteri Kesihatan Datuk Seri Dr Adham Baba memberi penerangan mengenai tindakan menangani pandemik COVID-19.

Sementara itu, Menteri Kewangan Tengku Datuk Seri Zafrul Abdul Aziz akan menerangkan mengenai pakej-pakej bantuan ekonomi manakala Timbalan Perdana Menteri Datuk Seri Ismail Sabri Yaakob merangkap Menteri Pertahanan dijadual memberi penerangan mengenai pelaksanaan darurat, pada akhir mesyuarat kelak.

Semasa sesi penerangan itu, Ahli Parlimen akan diberikan ruang untuk meminta penjelasan dan mengemukakan pandangan sebelum menteri memberi jawapan berhubung isu dibangkitkan.

Pada sidang khas itu, kesemua 220 Ahli Parlimen termasuk yang belum divaksin dibenarkan hadir ke Dewan Rakyat dengan pematuhan prosedur operasi standard (SOP) yang ketat, termasuk perlu menjalani ujian saringan COVID-19 serta memakai pelitup muka.


KPM komited pastikan persekolahan secara bersemuka sepanjang 2022

PUTRAJAYA, 14 Jan – Kementerian Pendidikan (KPM) komited memastikan sesi persekolahan secara bersemuka untuk sesi 2022 dapat dilaksanakan sepanjang tahun ini melalui pelaksanaan beberapa inisiatif antaranya berkaitan pematuhan prosedur operasi standard (SOP), kata Menterinya Datuk Dr Radzi Jidin.

Beliau berkata pihaknya juga akan sentiasa mengadakan perbincangan dengan Kementerian Kesihatan (KKM) bagi memastikan pelajar dapat hadir bersemuka ke sekolah walaupun menyedari terdapat risiko peningkatan jangkitan COVID-19.

“Sekolah ni kadang-kadang apabila mula dibuka, dah mula rasa selesa, jadi kita dah minta pihak Jabatan Pendidikan Negeri dan Pejabat Pendidikan Daerah memastikan SOP sentiasa dipatuhi terutama pemakaian pelitup muka dan pengudaraan.

“Pengudaraan merupakan satu lagi komponen yang kita sentiasa tekankan bukan saja dalam kelas tetapi termasuk di bilik guru dan bilik khas,” katanya kepada pemberita selepas Majlis Wadah Aspirasi Menteri Kanan Pendidikan di sini hari ini.

Pada majlis tersebut, beliau turut menyampaikan komputer riba dan pelan data sumbangan wang wakalah zakat kepada 42 penerima anak asnaf dari sekolah rendah dan menengah di sekitar Putrajaya.

“Kita sentiasa duduk berbincang mengambil pandangan KKM dan kita yakin dengan kerjasama ibu bapa, anak-anak dan sekolah, insya-Allah anak-anak kita dapat terus hadir secara bersemuka untuk 2022,” katanya.

“Kita ambil kira semua pandangan yang diberikan dan insya-Allah kita akan pastikan supaya pembangunan kurikulum ini dapat mengambil kira bukan saja pandangan tetapi keadaan dan persekitaran di luar sana bagi memastikan anak-anak kita bersedia apabila mereka keluar dari sistem pendidikan dalam tempoh enam tahun di sekolah rendah dan lima tahun di sekolah menengah.

Dalam perkembangan lain, Radzi berkata KPM juga sedang membangunkan satu sistem yang merekod dan menyimpan aset-aset serta bil utiliti sekolah dalam usaha memastikan pembaziran dapat diminimumkan.

Beliau berkata sepanjang lawatannya selama 22 bulan ke lebih 277 institusi pendidikan, didapati berlaku pembaziran air memandangkan walaupun sekolah ditutup semasa Perintah Kawalan Pergerakan dan tiada pelajar, namun bil air masih mencecah ribuan ringgit sebulan.

“Kita sedang bangunkan satu sistem supaya kesemua bil air ini diletakkan dalam satu papan pemuka bagi membolehkan pengetua dan guru melihat bil air mereka berbanding sekolah-sekolah lain dan melihat sekolah manakah bil airnya melebihi kadar nisbah ditetapkan.

“Ini juga membolehkan kita melihat apakah puncanya dari sudut pembaziran itu sendiri ataupun paip lama yang telah bocor di bawah sana (tanah). Jadi kita tahu puncanya dan membolehkan kita melaksanakan intervensi yang lebih cekap untuk kita pastikan supaya dapat jimat perbelanjaan utiliti,” katanya.

Selain itu, Radzi berkata satu sistem pengurusan inventori yang lebih menyeluruh akan dilaksanakan bertujuan merekodkan aset-aset di sekolah supaya sekiranya ada aset yang tidak digunakan di sekolah itu, ia dapat dipindahkan ke sekolah lain yang memerlukan.

“Hasil lawatan, kita lihat banyak aset kementerian yang tidak diguna secara optimum. Contoh ada berberbelas ketuhar tidak diguna sedangkan ada keperluan untuk institusi kita yang melaksana program katering, jadi kita boleh pindahkan.

“Perabot-perabot yang rosak…kita ada satu senarai di manakah sekolah yang ada lebihan perabot akan di bawa dari sekolah ini ke sekolah yang memerlukan. Jadi ia merupakan pendekatan pengurusan aset yang lebih cekap,” katanya.- BERNAMA


Rangkaian Tindak Balas Bencana GLC/GLIC dijenamakan semula kepada GDRN – Ismail Sabri

KUALA LUMPUR, 11 Mac – Kerajaan hari ini mengumumkan penjenamaan semula Rangkaian Tindak Balas Bencana syarikat berkaitan kerajaan (GLC)/syarikat pelaburan berkaitan kerajaan (GLIC) kepada GLC Demi Rakyat dan Negara (GDRN) dengan skop yang diperluaskan daripada Jalinan Kemanusiaan sedia ada kepada Jalinan Ilmu dan Jalinan Sejahtera.

Perdana Menteri Datuk Seri Ismail Sabri Yaakob berkata dengan skop baharu korporat ini ini, GDRN akan menerajui usaha Tanggungjawab Sosial Korporat secara lebih selaras dan teratur bagi mengoptimumkan sumber terkumpul GLC dan GLIC), sekali gus memanfaatkan lebih ramai kumpulan B40 dan golongan tumpuan tertentu.

“Kerajaan sedar perlunya potensi rangkaian GDRN ini ditambah baik supaya ia bersifat responsif dan lebih proaktif dalam membina keupayaan dan daya tahan Keluarga Malaysia,” katanya dalam ucapan beliau semasa Pelancaran Hari Terbuka GLC 2022 di sini, hari ini.

Ismail Sabri berkata di bawah skop baharu rangkaian tersebut, Jalinan Ilmu merangkumi biasiswa, peluang dan akses pendidikan serta pembangunan kemahiran insan manakala Jalinan Sejahtera mengutamakan pembinaan kehidupan dari segi menjana pendapatan, membina kemahiran vokasional dan ilmu pengurusan kewangan, serta memastikan kesejahteraan kesihatan dan alam sekitar.-BERNAMA


Pengasuh warga Thailand ditahan dipercayai dera bayi

JOHOR BAHRU 26 Mac – Seorang pengasuh warga Thailand ditahan hari ini dipercayai mendera seorang bayi perempuan berusia enam bulan di bandar raya ini, 14 Mac lalu.

Ketua Polis Daerah Johor Bahru Selatan Asisten Komisioner Mohd Padzli Mohd Zain berkata, wanita berumur 29 tahun itu didapati sudah berkahwin dengan seorang lelaki warga tempatan.

“Pada 14 Mac lalu, polis menerima satu laporan mengatakan seorang bayi perempuan berumur enam bulan disyaki didera oleh pengasuh warga Thailand.


Tiada ‘double standard’ dalam mematuhi SOP KKM

KUALA LUMPUR 6 Okt. – Tan Sri Muhyiddin Yassin menegaskan tidak ada ‘double standard’ dalam mematuhi arahan kuarantin dan semua pihak termasuk beliau dan menteri tidak terkecuali daripada mematuhi prosedur operasi standad (SOP) yang ditetapkan oleh Kementerian Kesihatan (KKM) dalam soal itu.

Perdana Menteri berkata beliau sendiri sebagai pemimpin nombor satu negara telah dua kali menjalani kuarantin di rumah seperti yang ditetapkan KKM, termasuk selepas mengetahui salah seorang menteri Kabinet yang menghadiri mesyuarat dipengerusikannya positif COVID-19.

“Sebagai perdana menteri saya tidak terkecuali tertakluk pada SOP. Ini kali kedua saya jalani kuarantin di rumah sejak pandemik ini melanda.

“Saya mesti patuh pada peraturan yang ditetapkan. Bersama-sama saya jalani kuarantin di rumah ketika ini ialah tujuh menteri dan enam timbalan, semua tidak terkecuali. Mereka mesti patuh kepada peraturan dan tindakan boleh diambil sekiranya mereka ingkar,” katanya.

Beliau berkata demikian dalam perutusan khas mengenai situasi semasa COVID-19 dari kediamannya, yang disiarkan secara langsung di beberapa stesen televisyen tempatan dan laman sosial Facebook hari ini.


Pendekatan baharu tangani isu harga ayam

PUTRAJAYA 13 Sept – Satu pendekatan baharu dilaksanakan bagi menangani isu kenaikan harga ayam dengan membabitkan pengeluaran surat pemberitahuan kepada peniaga peringkat borong dan runcit untuk mengadakan libat urus bersama pengeluar dan penternak ayam di lokasi berlakunya kenaikan harga.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata, pendekatan itu membolehkan peniaga menyemak harga barang dan kos belian bagi mendapatkan margin untung yang lebih munasabah.

“Pendekatan ini juga bertujuan memberi peringatan kepada peniaga ayam supaya tidak menaikkan harga di mana-mana peringkat rantaian pengedaran sewenang-wenangnya,” kata Nanta yang mengambil maklum laporan berhubung harga ayam di pasaran sejak kebelakangan ini, dalam satu kenyataan hari ini.

Beliau berkata tindakan tegas seperti kompaun maksimum atau pendakwaan di mahkamah akan diambil sekiranya peniaga enggan memberi kerjasama menjayakan pendekatan baharu tersebut.

Nanta berkata Kementerian Perdagangan Dalam Negeri dan Hal Ehwal Pengguna (KPDNHEP) tidak bercadang untuk memperkenalkan kawalan harga tambahan selain yang dilaksanakan ketika musim perayaan besar Malaysia di bawah Skim Harga Maksimum Musim Perayaan (SHMMP).

Namun, tegasnya KPDNHEP tidak akan teragak-agak untuk melaksanakan kawalan harga jika harga terus meningkat di luar harga munasabah atau terdapatnya kartel yang memunipulasi harga di semua peringkat rantaian.

“KPDNHEP sentiasa memantau harga barangan melalui lebih 1,000 Pegawai Pemantau Harga yang mengutip harga setiap hari yang mana trend pergerakan harga diketahui dan tindakan segera diambil ke atas premis yang menjual pada harga tidak munasabah berdasarkan pemantauan ini tanpa menunggu aduan daripada pengguna,” katanya.

Beliau berkata premis yang menjual pada harga melebihi RM9/kg terdiri daripada pasar basah dan awam, dan harga paling tinggi adalah RM11/kg dikesan dijual di Pasar Besar Raub, Pahang.

Premis yang menjual pada harga paling rendah pada RM5.99/kg adalah Pasaraya Tesco/Lotus di seluruh negara, manakala pasaraya Giant, Mydin dan Econsave menawarkan ayam pada harga RM7.39 hingga RM7.99/kg.

Di Sabah, harga purata ayam bersih standard adalah pada RM11.33/kg dengan harga paling tinggi adalah RM11.80/kg dijual di Gentingmas Mall, Sandakan manakala harga paling rendah RM10.90/kg dijual di Pasar Basah Sibuga, Batu 8 di Sandakan.

Di Sarawak pula, harga purata ayam bersih standard adalah RM8.56/kg dengan harga paling tinggi adalah RM9.80/kg dijual di Central Market, Sarikei manakala harga paling rendah adalah RM7.50/kg dijual di Everwin Supermarket, Mukah.

Nanta berkata, KPDNHEP akan mengadakan perbincangan berterusan dengan Kementerian Pertanian dan Industri Makanan (MAFI) untuk memastikan faktor huluan seperti harga dedak ayam yang diimport, harga baka ayam dan harga anak ayam yang mempengaruhi harga ayam di peringkat hiliran dapat diminimumkan dan terurus.


Program peningkatan pendapatan antara dasar kerajaan tingkat pendapatan isi rumah B-40 – PM

KUALA LUMPUR 14 Sept – Kerajaan akan meneruskan dasar dan strategi untuk meningkatkan pendapatan dan kuasa beli terutamanya isi rumah miskin dalam kalangan B40 bagi tempoh jangka sederhana dan panjang, kata Datuk Seri Ismail Sabri Yaakob.

“… (selain itu), menggalakkan keusahawanan dan akses kepada pembiayaan kewangan serta meningkatkan perlindungan sosial,” katanya menjawab soalan Datuk Seri Anwar Ibrahim (PH-Port Dickson) pada sesi soal jawab di Dewan Rakyat, hari ini.

Ismail Sabri berkata, kerajaan sebelum ini menyediakan bantuan jangka pendek kepada rakyat di bawah lapan pakej rangsangan ekonomi antaranya Bantuan Prihatin Nasional (BPN), Bantuan Prihatin Rakyat (BPR) dan Bantuan Khas COVID-19 (BKC) Fasa 1 yang keseluruhannya berjumlah RM24.9 bilion dan telah membantu 10.9 juta individu dan isi rumah.

Turut disediakan, moratorium bayaran balik pinjaman kepada lebih tujuh juta peminjam, diskaun bil elektrik sebanyak RM3.14 bilion yang memanfaatkan 8.8 juta individu dan isi rumah, sejumlah RM300,000 kepada setiap Ahli Parlimen termasuk pembangkang bagi melaksanakan Bantuan Bakul Makanan serta mengekal dan mewujudkan pekerjaan termasuk program Subsidi Upah yang membantu kira-kira 300,000 majikan dan mengekalkan lebih 2.7 juta pekerjaan.

Sementara itu, Ismail Sabri berkata, jurang atau peratusan kemiskinan dalam negara dapat dikurangkan apabila sektor ekonomi dibuka yang dapat memberi peluang pekerjaan kepada rakyat atau memulakan perniagaan.

“Sebagai contoh, apabila kita berikan bantuan kepada peniaga mikro secara ‘one-off cash’ (tunai sekali beri), ia bertahan untuk beberapa waktu… sebab itu pelan kita bagi jangka pendek, sederhana dan panjang untuk memberikan latihan kemahiran semula dan meningkatkan kemahiran untuk mereka diberikan peluang menambah pendapatan atau mencari pendapatan baharu,” katanya.

Kepada soalan Datuk Seri Ahmad Maslan (BN-Pontian) sama ada kerajaan bercadang memberikan moratorium tanpa faedah terakru bagi membantu masalah hutang isi rumah, Ismail Sabri berkata perkara itu akan dibincangkan dengan Menteri Kewangan memandangkan kerajaan memahami situasi yang dihadapi rakyat.

Terdahulu, beliau berkata Laporan Anggaran Pendapatan Isi Rumah dan Insiden Kemiskinan yang diterbitkan Jabatan Perangkaan Malaysia (DOSM) pada Ogos menyaksikan pendapatan purata kasar bulanan isi rumah menurun 10.3 peratus daripada RM7,901 pada 2019 kepada RM7,089 pada 2020.

Menurut laporan itu, insiden kemiskinan meningkat kepada 8.4 peratus yang melibatkan 639,800 isi rumah berbanding 5.6 peratus atau 405,400 isi rumah pada 2019.


Lebih 10 peratus populasi kanak-kanak terima dos pertama vaksin COVID-19

Berdasarkan data menerusi laman web COVIDNOW, sejumlah 13,844,963 atau 58.8 peratus populasi dewasa di dalam negara pula telah menerima dos penggalak COVID-19, seramai 22,943,301 atau 97.5 peratus lengkap vaksinasi, manakala 23,220,003 atau 98.7 peratus telah menerima sekurang-kurangnya satu dos.

Bagi remaja berusia 12 hingga 17 tahun, sejumlah 2,798,368 individu atau 89.9 peratus daripada kumpulan itu telah melengkapkan vaksinasi mereka, manakala 2,881,894 atau 92.6 peratus menerima sekurang-kurangnya satu dos vaksin.

Sementara itu, menurut portal GitHub Kementerian Kesihatan, 36 kes kematian akibat COVID-19 direkodkan semalam dengan Johor melaporkan 11 kes, masing-masing enam kes di Sabah dan Selangor, Kedah (4), masing-masing tiga kes di Perak dan Pulau Pinang dan masing-masing satu kes di Negeri Sembilan, Terengganu dan Kuala Lumpur. – BERNAMA


Remaja perempuan didakwa sebabkan kematian adik lelaki tanpa niat

JOHOR BAHRU, 26 Okt – Seorang remaja perempuan dihadapkan ke Mahkamah Majistret Kanak-kanak di sini hari ini terhadap pertuduhan menyebabkan kematian tanpa niat adik lelakinya, minggu lepas.

Anak sulung daripada lima adik-beradik itu didakwa menyebabkan kematian tanpa niat adik lelakinya berusia 16 tahun, di sebuah rumah di Jalan Mini Stadium, Kampung Ulu Pulai, Ulu Choh di sini, kira-kira 1.50 tengah hari, 19 Okt.

Remaja itu didakwa mengikut Seksyen 304 (b) Kanun Keseksaan yang boleh dihukum penjara maksimum 10 tahun atau denda atau kedua-duanya sekali, jika sabit kesalahan.

Bercakap kepada pemberita di luar mahkamah, Pengarah Pendakwaan Negeri Johor Tengku Amir Zaki Tengku Abdul Rahman yang mengendalikan pendakwaan bersama Timbalan Pendakwa Raya Hayatul Wirdah Mohd Yunos berkata pendakwaan menawarkan jaminan sebanyak RM10,000.

Bagaimanapun, pihak pembelaan yang mewakili remaja tersebut Abd Rahim Ali, Jihad Syahida Nadia Zakaria dan Nur Zafirah Norizan, memohon agar jumlah jaminan itu dikurangkan atas alasan tertuduh adalah kanak-kanak.

“Selain itu, kita juga mengambil kira pendapatan keluarga dan latar belakang persekolahan yang mana pada tahun hadapan, tertuduh akan mengambil Sijil Tinggi Persekolahan Malayaia (STPM),” kata Abd Rahim ketika ditemui di luar mahkamah.

Mahkamah kemudian menetapkan jaminan RM10,000 dengan seorang penjamin berserta syarat tambahan tertuduh perlu melapor diri di Balai Polis Gelang Patah setiap sebulan sekali.

Pada 19 Okt lepas, media melaporkan seorang remaja perempuan membaling pisau ke arah adik lelakinya sehingga menyebabkan remaja lelaki itu meninggal dunia.

Hasil bedah siasat mengesahkan punca kematian si adik disebabkan tusukan hujung pisau pemotong sayur yang terkena pada saluran darah utama (arteri) di bahagian kanan lehernya sekali gus menyebabkan pendarahan yang banyak.


Ringankan beban asnaf sambut Aidiladha

AYER LIMAU 9 Julai – Tiada yang lebih menggembirakan 20 asnaf selain menerima sumbangan wang dan bahan makanan, sekali gus meringankan beban membuat persiapan menyambut Aidiladha.

Asnaf di Kampung Paya Lebar dan Ramuan Cina Besar, di sini menerima sumbangan itu daripada JAPERUN Ayer Limau yang disampaikan Ahli Dewan Undangan Negeri (ADUN) kawasan itu, Datuk Hameed Mytheen Kunju Basheer.

Seorang penerima yang juga asnaf, Juminah Baharin, 55, berkata sejak suaminya tidak mampu mencari rezeki sebagai pemandu teksi beberapa tahun lalu, mereka sekeluarga terpaksa berjimat-cermat.

“Suami saya sudah pakai lampin pakai buang dan tidak boleh bekerja lagi manakala anak sulung kami berusia 25 tahun sudah berkahwin dan mengikut suaminya.

“Anak bongsu kami lelaki berumur 23 tahun baharu sahaja dapat kerja sebagai polis bantuan di Kuala Lumpur, jadi terpaksalah kami hidup dengan menjimatkan perbelanjaan harian, tambahan pula harga barang semakin naik sekarang,” katanya selepas menerima sumbangan itu di Balai Raya Kampung Paya Lebar, hari ini.

Seorang lagi penerima, Shaari Haron, 70, berkata sejak terbabit kemalangan jalan raya empat tahun lalu, dia hilang daya ingatan dan tidak mampu mengingati bagaimana kemalangan itu berlaku, apatah lagi bekerja.

Sementara itu, Hameed berkata, selain meringankan beban asnaf membuat persiapan menyambut Aidiladha, sumbangan itu juga mampu mengeratkan silaturahim antara JAPERUN dengan anggota komuniti.

“Bukan wang yang menjadi tujuan sumbangan ini, sebaliknya nilai persaudaraan sesama Islam dan hubungan silaturahim sesama kita yang lebih bernilai,” katanya selepas majlis berkenaan yang turut dihadiri Pengerusi Jawatankuasa Pembangunan dan Keselamatan Kampung (JPKK) Paya Lebar, Ruzita Md Ali dan pegawai Jabatan Kebajikan Masyarakat (JKM) Alor Gajah, Mohd Amri Ramli.


Tak timbul isu harga tiket muzium mahal jika hargai artifak sejarah

KOTA LAKSAMANA 17 Mei – Kenaikan harga tiket muzium bermula bulan depan tidak seharusnya dipertikaikan sekiranya masyarakat menghargai ketinggian nilai artifak sejarah.

Pengerusi Lembaga Pengarah Perbadanan Muzium Melaka (PERZIM), Datuk Akramuddin Abdul Aziz berkata, artifak dan tinggalan sejarah yang dipamerkan di muzium sangat tinggi nilainya selain mengandungi ilmu pengetahuan yang perlu dikuasai oleh setiap generasi.

“Kita perlu letakkan artifak atau bahan sejarah yang dipamerkan pada muzium pada satu tahap yang tinggi kerana ia bukan dibuat-buat, ia adalah tinggalan nenek moyang kita sejak ribuan tahun dulu.

“Cuba kita bayangkan kalau sebelum ini, kita masuk enam muzium dengan setiap satunya kita bayar RM1, jadi di mana ‘value’ bahan sejarah yang terdapat di dalamnya?.

Beliau berkata demikian selepas mewakili Ketua Menteri, Ketua Menteri, Datuk Seri Utama Sulaiman Md Ali merasmikan Bengkel Konservasi: Pemulihan dan Pemuliharaan Warisan Ketara di sini hari ini.

Seramai 150 peserta terdiri daripada wakil kerajaan tempatan, pelbagai agensi dari seluruh negeri dan pelajar IPTA serta IPTS menyertai bengkel selama tiga hari itu.

Sebanyak lapan kertas kerja dibentangkan sepanjang bengkel berlangsung termasuk lawatan peserta ke Pusat Konservasi Arkeologi, Survey dan Tatacara Pemuliharaan Warisan serta demontrasi.

Selain itu menurut Akramuddin, kenaikan tiket masuk muzium di Melaka masih rendah berbanding negeri lain terutama di luar negara yang jauh lebih mahal.

“Muzium 3D di Indonesia mengenakan tiket masuk RM40 kepada pengunjungnya malah di negara lain juga menetapkan yuran masuk yang agak mahal berbanding muzium di Malaysia,” ujarnya.

Bagaimanapun, kata beliau, pihaknya akan memastikan kenaikan tersebut tidak akan membebankan pengunjung dan bagi tujuan itu, beberapa rancangan sudah diatur bagi menambah tarikan baharu muzium dari semasa ke semasa.

“Sempena program Hari Muzium Kebangsaan pada pertengahan bulan depan, saya akan menemui pengurus muzium setiap negeri bagi berbincang mengenai pertukaran artifak antara negeri.

“Misalnya, muzium Kedah ada artifak dari Lembah Bujang, kita boleh buat pertukaran artifak dan dari situ, pengunjung di Melaka berpeluang melihat artifak itu di muzium negeri dan sebaliknya,” katanya.


Piala Asia B-23: Bangkitlah rakan-rakan – Mukhairi

KUALA LUMPUR, 4 Jun – Skuad bola sepak Bawah 23 Tahun (B-23) kebangsaan diingatkan agar segera bangkit dan melupakan kekecewaan tumpas 1-4 kepada juara bertahan, Korea Selatan pada aksi pembukaan Kumpulan C Kejohanan Piala Asia B-23 2022 di Tashkent, Uzbekistan, Khamis lepas.

Ketua pasukan Muhammad Mukhairi Ajmal Mahadi berkata pemain perlu kembali fokus bagi menghidupkan peluang mara ke peringkat suku akhir dalam misi ‘hidup mati’ menentang Thailand esok.

“Jangan ambil mudah menentang Thailand, ini peluang terbaik kita, harap dapat kemenangan untuk naikkan semula moral pasukan,” katanya dalam satu rakaman suara dikongsi Persatuan Bola Sepak Malaysia (FAM) kepada media.

Sementara itu, ketua jurulatih Brad Maloney menjangkakan perlawanan penting menentang Thailand sebagai perlawanan yang sukar walaupun pernah mengalahkan pasukan itu pada saingan pembukaan Kumpulan B di Sukan SEA 2021 di Hanoi, Vietnam, bulan lepas.

Skuad B-23 kebangsaan mencipta sejarah apabila layak ke suku akhir pada edisi 2018 di China sebelum tewas 1-2 kepada Korea Selatan. – BERNAMA